text:
Vumbura isoko nyakuri y’ibyirigiro, menya byinshi ku buzima bw’umwami Yesu Krisito
" Nta kizigera gihindura imibereho yacu niba ibyo dukora ari ukwicara gusa, tukifuza ko ibintu byahinduka, tugomba kugira icyo dukora ": Joyce Meyer.
1)Yesu yakundaga gusenga
Gusenga ni kimwe mu bintu bikomeye byaranze ubuzima bw’Umwami wacu Yesu Krisito. Bibliya ivuga ko yirwaga mu urusengero yigisha ariko bwakwira akarara ku musozi wa Elayono, Luka 21:37.
. Yesu yasenze wenyine mu butayu, Mariko 1:35
. Yesu yarasengaga, akaniyiriza, Matayo17:21
. Yesu yasenze, araninginga, Abah 5:7
. Yesu yishimiye mu mwuka, Luka 10:21. Gusenga ni bwo buzima.
2)Yesu yarasize amavuta
Hari ikintu cyahoraga kiva muri Yesu maze kigatuma abarwayi bakira, abandi bakabona agakiza.
Ntabwo ari ikintu Imana yapfuye kumuha cyangwa kumushyiramo, hariho urufatiro rw’imibereho ya Yesu. Yesu yarasize amavuta, afite ubwiza bw’Imana ni imbaraga z’Imana.
3)Yesu yarazi gutanga amahoro mu bihe by’umuraba
Mu butumwa bwiza bwanditswe na Mariko 4:35-45, tuhasanga ukuntu habayeho umuraba, abigishwa bahagaritse umutima, ariko acyaha umuraba yitonze, inyanja iratuza. Abwira inyanja iby’amahoro, inyanja irumva iratuza. Yesu ntiyigeze yemerera umuraba kumucengezamo ibikangisho byawo.
4)Yesu yanyuze mu nzira y’ubutayu
Hari ubwo Imana yemera ko duca mu bihe bikakaye by’ubutayu. Ni igihe ikintu cyose mu buzima kiba gisa n’icyumye, igihe nta na kimwe tubona mu byo dukeneye, tukajya mu urusengero ariko twataha tukumva ntaho bitandukaniye nuko twaje. Twese duhura n’ibihe nkibyo mu buzima. Ni igihe amasengesho amera nkayumye n’ijuru ntiritabare. Hari ibihe byiza tugira mu Mana, mu kandi kanya ukagira ngo Imana yaduhanye. Ibihe nkibi Imana yemera ko tubinyuramo.
Hari uwavuze ngo " ubutayu bugera i Kanani, nubwo umuntu yagera i Kanani atanyuze mu butayu, ubutayu buzamusangayo". Ubutayu ntaho twabuhungira, ariko icyo dusabwa ni ukuyoborwa n’inkingi y’igicu, tukamurikirwa n’inkingi y’umuriro, kuva 13:21.
5)Yesu ni karuhura, yaruhuraga abarushye
Yagize ati " Mwese abarushye n’abaremerewe, nimuze munsange ndabaruhura ". Nta wundi muntu nigeze mbona atanga bene iri tangazo.Yesu yaje gushaka no gukiza icyari cyazimiye, Luka 19:10. Mu bice bya Luka 10:2, Yesu abwira abigishwa be ati " ibisarurwa ni byinshi ariko abasaruzi ni bake, nuko mwinginge nyiri bisarurwa ngo yohereze abasaruzi mu bisarurwa bye". Buri gihe Yesu yabaga afite inzara ni inyota yo gushaka abantu. Muri Yohana 4:5 hagira hati "Agera i Samariya mu mudugudu witwa Sukara, aganira n’umusamariyakazi. Yesu aramubwira ati " Mpa utuzi two kunywa". Umugore asohora ibyari mu mutima we byose, v 9 na 17. Umurongo wa 28 na 29, umugore asiga ikibindi cye, aragenda ajya mu mudugudu abwira abantu bose ibimubayeho, ati " Nimuze murebe umuntu umbwiye ibyo nakoze byose". Iyo umuntu yahuye na Yesu hari ibyo asiga. Paulo ati " ibyari indamu yanjye nabitekereje ko ari igihombo kubwa Krisito, Abafil 3:7.
6)Yesu yitaga ku mibereho y’abantu, akavura abafite imvune mu mitima, akagaburira abashonji,akita kubabaye, asubiza intege mu bugingo
Muri Yesaya 61:1 hagira hati " Umwuka w’umwami Imana ari kuri njye, yansize amavuta ngo bwirize abwagwaneza ubutumwa bwiza, yantumye kuvura abafite imvune mu mutima no kumenyesha imbohe ko zibohowe, no gukingurira abari mu nzu yimbohe. Kandi yantumye no kumenyesha abantu umwaka w’imbabazi z’Uwiteka , n’umunsi Imana yacu izaza guhora inzingo no guhoza abarira bose".
Uwavuga ibya Yesu ntiyabirangiza. Ariko kimwe cyo kandi cya ngombwa ni ukumuha umwanya mu buzima bwawe. Yesu aragushaka kandi agufitiye imbabazi nyinshi. Imbabazi ze ni nyinshi pe, muri zaburi 103:10 hagira hati " Ntiyatugiriye ibihwanye n’ubyaha byacu, Ntiyatwituye ibihwanye no gukiranirwa kwacu, nkuko ijuru ryitaruye isi, niko imbabazi agirira abamwubaha zingana " Hari uwavuze ngo impanuka isumba izindi mu buzima ni ugupfira mu byaha. Yesu yaje kudukiza ibyaha. Yigisha, ubwe yagize ati" Umuntu wese umpamiriza imbere y’abantu, nanjye nzamuhamiriza imbere ya Data uri mw’ijuru. Ariko uzanyihakanira imbere y’abantu wese, nanjye nzamwihakanira imbere ya Data uri mu ijuru.
Mbega agahinda n’amakuba n’urubanza rukomeye ku basuzuguye iyi mbuzi ikomeye. Ndakwifuriza kuba umuntu utandukanye n’abandi. Vumbura isoko nyakuri y’ibyiringiro byawe iri muri Yesu. Tera intambwe isumba izindi, wakire Yesu Krisito mu buzima bwawe, uzabona amahoro ! Ubuzima budafite Yesu ni ubuzima bupfuye, kandi ibyo wageraho byose bitarimo Yesu ni ubusa. Umubwiriza aravuga ati " Ubusa gusa ! Nta kamaro ! Byose ni ubusa !" 1:2.
Rev SEBUGORORE Henry


c: text/html

text:
MUTWARE INTWARO ZOSE ZIMANA – Ev MAMAN FURAHA
Yanditswe na Imanishimwe Dieudonne September 5, 2017
ABAEFESO 6 ;11–13 Mwambare intwaro zose z’Imana, kugira ngo mubashe guhagarara mudatsinzwe n’uburiganya bwa Satani. Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka […]
ABAEFESO 6 ;11–13
Mwambare intwaro zose z’Imana, kugira ngo mubashe guhagarara mudatsinzwe n’uburiganya bwa Satani.
Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru.
Nuko rero mutware intwaro zose z’Imana, kugira ngo mubashe gukomera ku munsi mubi, kandi murangije byose mubashe guhagarara mudatsinzwe.
Ubusanzwe umukristo hano kwisi ashushanywa umusirikare
Ubundi iyo bahaye umuntu igisirikare barabanza bakamujyana kwikosi iyo avuyeyo bababamuhaye uburenganzira bwose mu bijyanye n igisirikare bakamuha intwaro imbunda .amasasu. umukandara. nicupa ry’amazi kdi ntajya ashyira intwaro hasi niwe nazo
Nububuzima bwa gikristo iyo umuntu amaze kwemera Yesu nk’umwami n’umukiza we asabwa gutwara intwaro zose z’Imana kdi izo zitandukanye ni zomwisi
Nuko rero mutware intwaro zose z’Imana, kugira ngo mubashe gukomera ku munsi mubi, kandi murangije byose mubashe guhagarara mudatsinzwe.
Muhagarare mushikamye mukenyeye ukuri, mwambaye gukiranuka nk’icyuma gikingira igituza, mukwese inkweto, ari zo butumwa bwiza bw’amahoro bubiteguza, kandi ikigeretse kuri byose mutware kwizera nk’ingabo, ari ko muzashoboza kuzimisha imyambi ya wa mubi yose yaka umuriro.
Mwakire agakiza kabe ingofero, mwakire n’inkota y’Umwuka ari yo Jambo ry’Imana, musengeshe Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose.
Umukristo mwiza agomba gutwara izintwaro zose aho agenda hose.ibyo akora byose.mukazi .acuruza. yiga.ari mugikoni ari muri Chorale aho ayobora.aho a bwiriza.
Ntidukwiye kuzirambika naho byagenda gute waba urumumunezero ntukagutere kurambika izintwaro .wabaubabaye ujye uzigundira ukennye ukize ujye uzigundira
Nuko rero mutware intwaro zose z’Imana, kugira ngo mubashe gukomera ku munsi mubi, kandi murangije byose mubashe guhagarara mudatsinzwe.
Ijambo ryimana ryaravuze ngo ninde uzahagarara kumusozi wanjye wera benedata njye nabonye uzahahagarara uruzaba yaratwaye izintwaro zose zimana
Izintwaro iyo wazitwaye ubasha guhagarara mudatsinzwe n’uburiganya bwa Satani
Ndangije mbifuriza gutwara izintwaro zose z’Imana
Ev MAMAN FURAHA

robotstxt: allowed

filter: keep


text:
Abaririmbyi bahuriye muri “Choeur International et Ensemble Instrumental de Kigali” (CIEIK) bataramiye abakunzi ba mzika y’umwimerere mu gitaramo cyabereye muri Serena hoteli, kuri iki cyumweru tariki ya 7 Mutarama 2018.
Iki gitaramo cyiswe ‘Christmas Carols Concert’ kikaba cyarateguwe mu rwego rwo kwizihiza imyaka icumi ishize bibumbiye hamwe.
Muri iki gitaramo Piano ni kimwe mu mu gikoresho cyakoreshejwe ndetse abacurangaga bacuranga bifashishije amanota yanditse.
Iki gitaramo cyaranzwe n’uruvangitirane rw’indirimbo zitandukanye z’aba ari izihimbaza Imana imana ndetse n’izindi zakunzwe.
Mu ndirimbo basubiyemo harimo iyitwa ‘The Power of Love’ yaririmbwe na Aline wo muri Choeur, All of Me ya John Legend bayiririmbye bafatanyirije hamwe, Nerea ya Sauti Sol yaririmbwe n’itsinda ry’abasore rya The Bright Five Singers n’izindi
Izindi ndirimbo zaririmbwe harimo Aravutse umwana Yezu, Umwana yatuvukiye, Araje umucunguzi, Gloria n’izindi.
Mu gitaramo hagati, Umuyobizi wa Choeur International Mushinzimana Benjamin yafashe umwanya muto avuga ibigwi by’aba baririmbyi mu myaka icumi ishize ndetse asaba ko “bakomeza gushyigikirwa bakarushaho kugira imbaraga.
Undi wafashe ijambo ni Fidèle Ndayisaba, Umuyobozi wa Komisiyo y’Igihugu y’Ubumwe n’Ubwiyunge washimiye Choeur International ubuhanga bagaragaje muri iki gitaramo
Amavu n’amavuko ya Choeur International de Kigali
Choeur International et Ensemble Instrumental de Kigali (CIEIK) ni umuryango w’abaririmbyi washinzwe ku itarikii ya 21 Mata 2006, ubona ubuzima gatozi mu mwaka wa 2008 bugengwa n’itegeko no26/11 ryo kuwa 11 Gashyantare 2008 riyemerera gukorera aho ariho hose mu Rwanda.
CIEIK ikaba ari umuryango udaharanira inyungu wemewe n’itegeko no 4/2012 rigena imikorere y’imiryango idaharanira inyungu. Ifite icyicaro muri St. Paul i Kigali muri Nyarugenge.
Chœur International et Ensemble Instrumental de Kigali (CIEIK) igizwe n’abaririmbyi baturuka mu makorari anyuranye mu gihugu ndetse n’abanyamahanga bemerewe kuyiririmbamo mu gihe bagaragaza ubuhanga mu kuririmba.
Ibarizwamo abaririmbyi bo mu madini n’amatorero atandukanye kuko ari umuryango w’abaririmbyi hadashingiwe ku idini cyangwa ku bitekerezo bya Politiki ku buryo indirimbo iririmba buri wese aziyumvamo bitewe n’imyemerere ye.
Amafoto yafashwe na Nsabimana Eddie


text:
Korari Abanyamugisha ya ADEPR-Kimisagara ya I (Kove) iritegura kumurika Alubumu yayo ya mbere y’amashusho
Korari Abanyamugisha ikorera umurimo w’Imana ku mudugudu wa ADEPR-Kimisagara ya I (Kove) iri mu myiteguro ikomeye yo gutaramira abakunzi bayo n’abandi bakunzi b’ubutumwa bwiza, mu gitaramo izanamurikiramo Alubumu yayo ya mbere y’indirimbo z’amashusho bise ‘’ Urera Mana.’’
IKi gitaramo kizaba kuri iki cyumweru tariki 13/12/2015, sa munani z’amanywa kikazabera ho iyi korari isanzwe ibarizwa. Mu rwego rwo kwitegura neza iyi korari yateguye igiterane kibanziriza ku cyumweru, kikaba cyaratangiye kuri uyu wa gatatu tariki 09/12 kikazasozwa ku cyumweru ari nabwo nyirizina bazakora uyu muhango wo kumurika iyi Alubumu. Ibi bitaramo bikaba birimo kubera ku mudugudu wa ADEPR-Kove buri mugoroba sa kumi nk’uko bitangazwa n’umuyobozi w’iyi Korari David.
Korari Abanyamugisha ikorera umurimo w’Imana ku mudugudu wa ADEPR-Kimisagara ya I (Kove)
Igitaramo cy’iyi karari kandi kizitabirwa n’andi makorari azajya kuyifasha guhimbaza Imana harimo Hissop ya ADEPR-Kiruhura, Holy Nation ya ADEPR-Gatenga, Nayoti ya ADEPR-Rwampala ( SEGEEM) ndetse na Korari Louange ya ADEPR Gatsata. Kucyumweru bakazifatanya na Simon Kabera ndetse n’umwigisha Rev.Past Ngamije Viateur.
Korari Abanyamugisha yatangiye umurimo w’Imana mu w’1996, itangira ari Korari y’abana b’ishuri ryo ku cyumweru ( Ecole de Dimanche). Mu mwaka w’2003, ni ukuvuga nyuma y’imyaka 7 nibwo yaje kuba Korari y’urubyiruko. Imana yakomeje kuyagura aho ikorera umurimo w’Imana ku mudugudu wa ADEPR-Kimisagara ya I bita Kove muri Paruwasi ya Nyakabanda mu itorero ry’Akarere ka Nyarugenge.
Iyi korari yakomeje kuvuga ubutumwa hirya no hino mu gihugu. Mu mwaka w’2010 nibwo yahawe izina ‘’Abanyamugisha. Iyi Alubumu y’amashusho bagiye kumurika bakaba baherukaga kuyikorera amajwi mu gihe gishize.


text:
ISOMO RYA MBERE
Igitabo cy’Ibyakozwe n’Intumwa (Intu 6, 1-7)
1Muri iyo minsi, umubare w’abigishwa ukomeza kwiyongera; nuko abavugaga ikigereki muri bo batangira kwinubira Abahebureyi, kuko abapfakazi babo batitabwagaho uko bikwiye mu igabura rya buri munsi. 2Nuko ba Cumi na babiri bahamagaza ikoraniro ry’abigishwa, barababwira bati « Ntibikwiye ko tureka ijambo ry’Imana ngo tujye mu byo kugabura. 3None rero bavandimwe, nimwishakemo abagabo barindwi b’inyangamugayo, buzuye Roho Mutagatifu n’ubuhanga, maze tubashinge uwo murimo. 4Naho twebwe tuzagumya kwibanda ubudahwema ku isengesho, no ku murimo wo kwigisha ijambo ry’Imana. » 5Iyo nama ishimisha ikoraniro ryose ; batora Sitefano, umuntu wuzuye ukwemera na Roho Mutagatifu, batora na Filipo na Porokori, Nikanori na Timoni, Parumena na Nikola wo muri Antiyokiya, wari umuyoboke w’idini ry’Abayahudi. 6Maze babashyira Intumwa ; zimaze kubasabira zibaramburiraho ibiganza. 7Nuko ijambo ry’Imana rikomeza gukwira hose, umubare w’abigishwa urushaho kwiyongera i Yeruzalemu, ndetse n’abaherezabitambo benshi bayoboka ukwemera.
ZABURI (Zab 33 (32), 1-2, 4-5, 18-19)
Inyik/ Uhoraho, ineza yawe iraduhoreho,
nk’uko amizero yacu agushingiyeho.
Cyangwa : Alleluya.
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimusingize Uhoraho mucuranga icyembe,
munamucurangire inanga y’imirya cumi.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yizuye ineza y’Uhoraho.
Uhoraho ni we uragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
IBANGONDIRIMBO RIBANZIRIZA IVANJILI
Alleluya, Alleluya.
Umuremyi w’ijuru n’isi yazutse :
ni Kristu Imana yacu, Umukiza w’abantu.
Alleluya.
IVANJILI
+ Yohani (Yh 6, 16-21)
Igihe Yezu yari amaze gutubura imigati, 16bugorobye abigishwa be baramanuka no ku nkombe y’inyanja. 17Bajya mu bwato berekeza hakurya y’inyanja, ahagana i Kafarinawumu, nuko bubiriraho kandi Yezu atarabageraho. 18Hahuha umuyaga mwinshi, inyanja yitera hejuru. 19Bamaze kugashya ahantu h’amasitadi makumyabiri n’atanu cyangwa mirongo itatu, babona Yezu agenda ku nyanja, ageze hafi y’ubwato. Ubwoba burabataha. 20Ni bwo Yezu ababwiye ati « Nimuhumure, ni jye. » 21Bashatse kumushyira mu bwato, babona ubwato bugeze ku mwaro aho bajyaga.


text:
Nyabubare: Ntihakirangwa ibikorwa by’urugomo kubera kureka ibiyobyabwenge
Bamwe mu batuye mu gasanteri ka Nyabubare mu murenge wa Rugarama, Akarere ka Gatsibo, bemeza ko ibikorwa by’urugomo n’ibiyobyabwenge byahacitse.
Aba baturage bavuga ko ibikorwa by’urugomo byarangwaga muri iyi santeri batuyemo, ibyinsi byabaga bishingiye ku bakoresha ibiyobyabwenge ngo bikaba byaradindizaga iterambere ryabo, nyuma yo kubireka ubu ngo icyo bimirije imbere ni ukwikura mu bukene.
Umwe muri aba baturage witwa Mugabo Dan aganira na Kigali today yagize ati:†kubyukira mu kabari nywa kanyanga ntacyo byangejeho, ahubwo byarangomeshaga singire ikindi kintu nkora, sinabashaga no kuba natera imbere kuko byashyikaga sasita udufaranga twose ntumaze.â€
Mugabo ukiri umusore muto w’imyaka hagati ya 22 na 25, akomeza avuga ko yamaze guhindura imyumvire akaba yararetse kanyanga, ubu ngo asigaye akora umwuga wo kubaka kandi ku mafaranga akuramo yibuka kwizigamira kugira ngo yiteze imbere.
Abandi baturage twaganiriye nabo, bemeza ko kanyanga n’ibindi biyobyabwenge byadindizaga iterambere ry’agasantire ka Nyabubare, ngo kuba ubu hagaragara iterambere byatewe n’uko buri wese yagize uruhare mu kwamagana ibiyobyabwenge.
Umunyamabanga nshingwabikorwa w’umurenge wa Rugarama Urujeni Consollée agira inama ababa bagifata cyangwa bagicuruza ibiyobyabwenge kubireka kuko nta cyiza cyabyo, ngo ibyiza ni uko bashaka ibindi bakora byabateza imbere.
Ati:†Iyo urebye usanga ahenshi mu dusanteri twagaragaramo ikoreswa ry’ibiyobyabwenge muri uyu murenge bigenda bicika, icyo dukora n’ubukangurambaga tubabwira kubireka kuko ntacyo byabagezaho ahubwo ari ibyo kubongerera ubukene bagashaka ibindi bakora byabateza imbere.â€
Usibye kudindiza iterambere rusange ry’abaturage muri aka karere ka Gatsibo, ibiyobyabwenge byakunze no gukurura amakimbirane n’ubukene mu muryango ndetse bikanagaragara nk’isoko y’urugomo binahungabanya umutekano w’aho bicururizwa.


text:
Na: Ndahiro Tom
Urubyiruko rw’u Rwanda rw’ubu rukura ntawe uruhagurutsa mu ishuri ngo rwivuge ubwoko. Nta bana, abasore n’inkumi babura amashuri cyangwa akazi kubera ibyanditse mu ndangamuntu zabo cyangwa iz’ababyeyi babo, ntawe ubuza Umunyarwanda kugira aho ajya cyangwa gushakana n’uwo bashimanye kubera icyanditse mu ndangamuntu.
Ibi ariko siko byahoze. Hari benshi batazi ko intambara yo kurwanya imishinga na politiki bitanya Abanyarwanda imaze igihe kinini. Hari n’abatazi ko indangamuntu n’izindi nyandiko za leta zashimangiraga amoko bifitanye isano n’ivangura na Jenoside yakorewe Abatutsi.
Ibyo byarabaye mu Rwanda aho indangamuntu, kuri bariyeri, yakijije bamwe ikica abandi mu gihe cya Jenoside yakorewe Abatutsi mu 1994.
Mu mwaka wa 1938, ubutegetsi bwa Adolf Hitler bwashyizeho itegeko ko buri ndangamuntu y’Umuyahudi wese iterwamo kashi idasibama y’inyuguti ‘J’, biza gukurikirwa no kubategeka kwambara umudari (badge) ushushanyijeho “Inyenyeri ya Dawudi” (Star of David) y’umuhondo.
Icya mbere mu byahagurukije Umuryango FPR-Inkotanyi benshi bakahasiga ubuzima, abandi bakahavana ubumuga, cyari ukurengera Umunyarwanda, Ubunyarwanda n’ubuzima bw’igihugu, nk’uko bigaragara mu migambi ya FPR kuva yatangira mu 1987 ndetse no mu ya Rwandese Alliance for National Unity (RANU) yayibanjirije mu 1979.
Uko guharanira ubumwe n’uburenganzira bw’Umunyarwanda byaragaragaye cyane mu mishyikirano yabereye Arusha mu gihugu cya Tanzania kuva muri Nyakanga kugeza muri Kanama 1993. Iyo mishyikirano ikaba yarabaye nyuma y’uko Leta Habyarimana yari imaze kubona imbaraga za FPR ku rugamba no muri politiki.
Gutsindwa k’umuzi w’icyaha
Ku wa 3 Kanama 2017, nibwo Abanyarwanda baba mu mahanga bazatora Perezida wa Repubulika y’u Rwanda, ababa mu Gihugu bo bakazatora ku wa 4 Kanama. Iyi tariki ifite icyo ivuze cyane mu mateka y’u Rwanda, kuko ku itariki ya 3 Kanama mwaka wa 1993, hari amasezerano abiri akomeye yasinywe hagati ya Leta y’u Rwanda na FPR- Inkotanyi.
Amasezerano ya mbere yasinywe yari ayo guhuza Ingabo za Leta ya Habyarimana n’Ingabo z’Inkotanyi (RPA)[1]; andi yabaye amasezerano yiswe “Ay’Ingingo Zinyuranye n’Izisoza”.[2]
Aya mazerano yombi yaje agizwe n’ibintu byatinze kujya mu masezerano y’amahoro yasinyiwe Arusha ku wa 4 Kanama 1993, kubera ko Leta ya Habyarimana yasetaga ibirenge mu kwemera ibiyakubiyemo.
Bimwe mu bikubiye muri ayo masezerano ya kabiri ni amahame agenga imiterere, imikorere n’imikoranire by’inzego z’iperereza, iz’umutekano, imiterere y’ubushinjacyaha, indahiro z’abayobozi n’uko begura.
Nyuma y’imyaka mirongo itandatu (60) Ingingo ya 16 y’ayo masezerano ivuga iby’amoko yaciriye urwo gupfa. “Amoko” yazanywe mu Banyarwanda ndetse ashyirwa mu mategeko n’Ababiligi mu wa 1933, kuva icyo gihe Umunyarwanda yavukiraga, agakurira ndetse agapfira muri Tutsi, Twa na Hutu.
Mu gihe cy’iyo mishyikirano y’amahoro ariko, amashyaka yari ashyigikiye abateguraga umugambi wa Jenoside barwanyije cyane ko iyo ngingo yemezwa kuko FPR-Inkotanyi yabikomeyeho, ndetse haza no kwiyongeraho igitsure cy’indorerezi n’umuhuza w’imishyikirano.
Nta gihe guharanya no guharanira Ubunyarwanda bitabayeho. Mu wa 1997 abacengezi batifuzaga Ubunyarwanda bateye abanyeshuri b’Inyange babategeka kwitandukanya mo Abahutu n’Abatutsi.
Abo banyeshuri barabyanze bemera gupfa no gukomereka bazira ko ari Abanyarwanda kurusha kubaho bitwa icyo batari cyo.
Muri iki gihe tujya mu matora rero, twibuke ko ubwo bumwe Iz’amarere zitangiye, n’Abana b’Inyange bakabuzira ari igihango giha Umunyarwanda imbaraga zidasanzwe.
Mu gihe twibuka abo b’ingirakamaro, tunazirikane ko hari Abanyarwanda nk’abibumbiye muri FDLR, FDU-Inkingi, Ishema Party n’abandi nkabo bakiri mu byaciriwe iteka mu myaka 24 ishize. Si n’abo gusa, kuko hari n’abanyamahanga nka Filip Reyntjens, Jean Herve Bradol n’abandi barwanya ubumwe bw’Abanyarwanda, bituma berura bakarwanya igikorwa cyo kugira inyandiko za leta zidashyira imbere “ubwoko”.
Erega, ibi byo kurwanywa Ubunyarwanda si ibya vuba aha. Kuva mu 1957 kugera mu 1959, hari Abanyarwanda barimo abiyise abagaragu bakuru b’i Bwami; Joseph Habyarimana Gitera na Gregoire Kayibanda bavuze ko “Abahutu n’Abatutsi ntacyo bapfana”!
Kubera ko hari Abanyarwanda bari bamaze igihe batangiye guharanira ko icyitwa “Amoko” kiva mu ndangamuntu, hasohotse inyandiko “Note sur l’aspect social du problème racial indigène au Ruanda” izwi nka “Manifesto de Bahutu” ku wa 24 Werurwe 1957 ivuga ko ishaka ko amoko akomeza kwandikwa.
Bivugwa ko guhera muri Kamena 1957 kugeza muri Kamena 1958 Inama Nkuru y’Igihugu yize kuri icyo kibazo cy’amacakubiri yazanywe n’Ababiligi. Inama yashojwe hasabwa gusiba amagambo “Abahutu, Abatwa n’Abatutsi” mu bitabo no mu zindi nyandiko za Leta y’Abakoloni. Ibyo byarananiranye Leta Mbiligi ishyigikira abaharanira ivangura bashakaga ko ayo moko mahimbano ariyo aranga Abanyarwanda.
Mu mwaka wa 2010, Perezida Paul Kagame nka Perezida wa FPR yagize ati: “Duharanira UBUMWE kuko tuzi ko umuryango ushobora kuzima iyo ujemo amacakubiri ntahoshwe; naho umuryango wunze ubumwe urasugira, ugasagamba.”
Twabonye akamaro k’uyu mugambi, twanabonye n’icyo ayo macakubiri yatugejejeho, ahasigaye ni uguhitamo, kandi guhitamo kwiza ni uguhitamo Umuryango w’Abanyarwanda, guhitamo kwiza ni ugusugira ugasagamba.
Biracyakomeza…
[1] Protocol of Agreement between the Government of the Republic of Rwanda and the Rwandese Patriotic Front on the Integration of the Armed Forces of the Two Parties of 3rd August 1993
[2] Protocol of Agreement between the Government of the Republic of Rwanda and the Rwandese Patriotic Front on Miscellaneous Issues and Final Provisions of 3rd August 1993


text:
HARI IBYISHIMO BIDAHUNGABANYWA N’IBIBAZO
Yanditswe na Imanishimwe Dieudonne September 8, 2017
Habakuki 3:17-18 ” Naho umutini utatoha n’inzabibu ntizere imbuto, Bagahingira ubusa imyelayo n’imirima ntiyere imyaka, N’intama zigashira mu rugo n’amashyo akabura mu biraro, nta kabuza ko nishimana Uwiteka, Nkanezererwa […]
Habakuki 3:17-18 ” Naho umutini utatoha n’inzabibu ntizere imbuto, Bagahingira ubusa imyelayo n’imirima ntiyere imyaka, N’intama zigashira mu rugo n’amashyo akabura mu biraro, nta kabuza ko nishimana Uwiteka, Nkanezererwa mu Mana y’agakiza kanjye.
Biragoye kuba uri mu bibazo ngo ureke kubabara kuko ibibazo biba bigamije kudutera umubabaro. Indwara, gupfusha, gukena, gusonza, kubura akazi, gusuzugurwa, kurenganwa, kubeshyerwa bibereyeho kubabaza umutima.
Habakuki yahuye n’ikibazo gikomeye kugeza ubwo abwira Imana amagambo akaze ati: “Uwiteka we, nzataka utanyumva ngeze ryari? Ngutakira iby’urugomo ruriho ntubikize (1:2).
Ntabwo ari Habakuki wenyine kuko no muri Zaburi za Dawidi na Azafu hari amagambo asa n’ayo:
Zaburi 6:3 – Uwiteka, mbabaririra kuko numiranye, Uwiteka, nkiriza kuko amagufwa yanjye ahinda imishyitsi.
Zaburi 77:2 – Ndatakira Imana n’ijwi ryanjye, Ndatakira Imana n’ijwi ryanjye, Na yo irantegera ugutwi.
Zaburi 77:3 – Ku munsi w’umubabaro wanjye nashatse Umwami Imana, Nijoro nayitegeye amaboko sinacogora, Umutima wanjye wanga kumarwa umubabaro.
Zaburi 77:4 – Nibuka Imana ngahagarika umutima, Ndaganya umutima wanjye ukagwa isari.
Zaburi 142:3 – Ndasuka amaganya yanjye imbere ye, Umubabaro wanjye ndawumuvugira imbere.
Ayo magambo ahuye cyane n’ayo tujya tubwira Imana duhuye n’ibibazo ubwo tuvuga ngo: Mana wankijije? Wandenganuye? Wanyumvise? Mana ntakirako wacecetse? Urihe? Ntabara! ndengera!
Habakuki yavuganye aya magambo akababaro nk’umuntu wese utumva ukuntu uwagombaga kumurengera kandi abishoboye atabikora.
Ariko mwibuke ko Imana igira umugambi wayo. Nicyo cyatumye imubwira ngo “Ngiye gukora umurimo mutari bwemere naho mwawubwirwa (1:5).
Imana yari izi ko ibihe barimo kunyuramo bitari kureka babona icyo irimo gutegura. Ntibashoboraga kumva ko “ahari kurira kwararira umuntu nijoro, Ariko mu gitondo impundu zikavuga (Zab 30:6).
Nyuma yo kwisanga mu bibazo bitari ngombwa, Habakuki yagaruye ubwenge avana amaso ku bibazo, ava mu guca imanza no kuzimurira Imana, ahubwo ayihanga amaso. Niko kuvuga ngo:
Habakuki 2:1- Nzahagarara hejuru y’umunara aho ndindira, kandi nzarangaguza ndeba aho ari numve icyo ambwira, n’uko nzasubiza ku bw’icyo namuganyiye.
Dore amwe masomo nize muri bino byanditswe:
1) Buri Mukristo araterwa. Nta rukingo nawe ufite;
2) Abakristo bashikamye bakomerera mu bibazo aho kuneshwa nabyo. Aha niho Yobu atubera urugero rw’ikirenga;
3) Imana mu Bumana bwayo ishobora kandi ikunze gukoresha ibibazo twahuye isohoza umugambi wayo;
4) Umukristo utakaje ibyishimo mu bibazo yinjira mu kaga kuko aba atakaje kwizera;
5) No mu gihe utumva ibikubaho, ni ngombwa gukomeza kwizera no gusenga kugirango umwanzi atakwiba ibyishimo;
6) Umunezero wacu uba aho ibibazo bitagera. Nicyo Habakuki yamenye;
7) Umukristo nyawe ntasabwa kwihanganira ibibazo (ni bito) asabwa kwishima no mu bigeragezo.
Ndakwifuriza kwishimira Imana mu byo unyuramo byose…Shinga imizi mu Bafilipi 4:4. mugire umunsi mwiza ndabakunda
Dr. Fidele Masengo
Foursquare Church Kimironko


text:
Isoko rya Byangabo riri mu byasuwe na Minisitiri w’intebe nyuma y’umuganda yifatanijemo n’abaturage ba Nyabihu
Nyuma y’umuganda no gusura aharimo kubakwa ikaragiro rya Mukamira,Minisitiri w’intebe Dr Pierre Damien Habumuremyi yasuye aharimo kubakwa isoko rya Byangabo mu Murenge wa Busogo mu kagari ka Gisesero More...
Nyamasheke: Utubari turasabwa kubahiriza amasaha twemerewe gukora
Inama njyanama y’akarere ka Nyamasheke yateranye taliki ya 30/03/2012 yagarutse ku kibazo cy’utubari dufungura mu masaha y’akazi, ibi bikaba ari bimwe mu bibangamira umutekano ndetse bigatuma More...


text:
”Tubabarirane nkuko kristo yatubabariye”. MAHAME CONSTANT (Igice cya 2)
Mu gice cya mbere cy’iyi nyigisho igira iti:”Tubabarirane nk’uko Yesu yatubabariye natwe”, twagerageje kugaragaza ko zimwe mu mpamvu zituma habaho gusaba no gutanga imbabazi bituruka ku makimbirane no guhemukirana biba byabaye hagati y’abantu bityo imbabazi zikaza ari nk’umuti wunga n’amahoro, ikindi twabonyeko ari uwahemukiwe n’uwahemutse bose bavunika mu mutima kandi buri wese murwego rwe akaba afitanye urubanza n’Imana mu gihe cyose atarasaba cyangwa ngo atange imbabazi.
Uyu munsi turarebera hamwe intambwe 12 zo kubabarira n’umwanzuro rusange utwereka kurushaho agaciro k’imbabazi mu mibanire y’abantu ubwabo ndetse n’Imana
Intambwe 12 zafasha uwahemukiwe gutanga imbabazi, zikaba ari izi zikurikira
1) Kubanza guhitamo kutihorera nubwo mubigaragara ibibi wagiriwe
byakwemereraga kwihorera rwose.
2) Emera muri wowe ko ibyakubayeho byagukomerekeje rwose ntabyo kuvuga ngo”ntacyo bitwaye”. Umurenzaho wera amase niko umunyarwanda yavuze wikina n’ubugingo bwawe.
3) Egera umuntu wizera kurusha abandi umubwire ibya kubayeho byose bityo bigufashe kutabika ibyo bibi wagiriwe muri wowe mbese n’ukuruka uburozi
4) Tekereza ikintu cy’ingenzi waburiye mw’uko guhemukirwa kandi unababare kubwacyo (bishobora kuba ikintu cyangwa umuntu), aha ngaha hari n’abashobora kuzana amarira kubw’ibyo bagiriwe icyo ni ikimenyetso cy’uko wababaye rwose.
5) Emerera umutima wawe kandi ko kwihorera byashoboka nubwo ataribyo ugiye gukora, kuko nubwo mbere wabanje kubyanga ntibikuraho ko utacyumva uburakari muri wowe Intambwe 4 za mbere zirababaza ariko niryo tangiriro ryo gukira kwawe zimeze nkuko wajya kuvuza igisebe kwa muganga mbere yo kukuvura muganga akabanza kucyogesha umuti ugitoneka kandi ubabaza kugirango abone uko
agipfuka neza.
6) Fata icyemezo cyo kwibabarira wowe ubwawe bikubere nk’impano wihaye, ese uwo ukuvuna mu mutima wawe ntutekereza ko ari ikiremwa cy’intege nke gifite aho cyigarukira mu mbaraga za kimuntu.
7) Tekereza nk’umunyabwenge, wibaze uti:”ese ni iki cyateye runaka kungirira nabi bigeze hariya?” urasanga nawe ari intege nke za kimuntu zabiteye.
8) Hitamo gukuzwa n’ibyago byakubayeho wanga guheranwa n’agahinda wibaza uti:”ni iki cy’ukuri binyigisha?” bityo ubikuremo ubundi bwenge udasanganywe(maturité).
9) Ibuka ko nawe hari igihe wigeze gukenera imbabazi ukanazihabwa, icyo gihe wumvaga umeze ute muri wowe, watanze kiguzi ki kugirango uzihabwe se?
10) Ntushake ariko kandi kwitsindagiramo imbabazi kuko intambwe umaze gukora zakuvunnye,
11) Ahubwo icyifuzo cyawe cyo guhitamo kubabarira gihe ucyereke Imana kuko ariyo ikora ikanashobora byose mu gihe cyayo, bizatuma utanga imbabazi zizira akangononwa n’inzika kubw’imbaraga z’Imana zibirimo.
12) Umaze kubabarira no kubohoka muri wowe egera uwagukoshereje
umubwire ko wamubabariye nawe bimufashe kuruhuka no kutakwishisha, biranamuha umutekano wo mu mutima ariyo mahoro Imana itanga.
Igisigaye byutsa imibanire myiza hagati yawe nawe niba atakiriho kandi cg ari kure yawe ntuhagarike umutima icy’agaciro nuko kubabarira wagezeho kubohora umutima wawe.
UMWANZURO:
Ku mukristo itegeko n’uko tubabarira uwatugiriye nabi mbere yuko anadusaba imbabazi nkuko yesu yabikoze kumusaraba (Luka23,34)
“Niba dushaka kwishima umwanya muto mubuzima bwacu twihorere, ariko niba dushaka guhora twishimye iteka ryose tubabarire”
Nawe tekereza kw’iyi si yacu uko yaba imeze ntakubabarira kurimo, uwishe undi nawe akicwa, ukubise undi nawe agakubitwa ibaze uko iyo si nawe yaba iteye, urahita wumva akamaro k’imbabazi.
Murakoze kandi Imana iduhane twese hamwe Umutima wo Kubabarirana


text:
Ubworozi bw’inkoko z’inyama ni ubworozi bumara igihe gito cyane bityo bukazanira uwabukoze inyungu ku buryo bwihuse nk’uko tubikesha agatabo k’ikigo k’igihugu gishinzwe guteza imbere ubworozi n’ibikomoka ku matungo “RARDA” kanditswe mu mwaka wa 2010, ubu iki kigo kikaba ari ishami rya Rwanda Agriculture Board.
Ese ni gute wakorora inkoko
Ubworozi bw’inkoko z’inyama busaba ubwitonzi
Nk’uko ku ipaji ya 4 y’aka gatabo habyerekana, inkoko z’inyama zariye neza zikabona ibyangombwa byose zikeneye, zishobora gutanga umusaruro nyuma y’iminsi mirongo itanu gusa. Ni ukuvuga mu gihe kitageze ku mezi 2. Icyo gihe inkoko imwe uyibaze iba ipima ikiro n’’inusu “1,5kg”.
Uko umworozi yafata imishwi y’izi nkoko
Kuva ku munsi umwe kugeza ku byumweru 4, imishwi y’inkoko z’inyama igomba gushyirwa ahantu hashyushye. Kugira ngo ushyushye imishwi ushobora gukoresha Imbabura cyangwa se amatara y’amashanyarazi.
Ubushyuhe bugomba kuba buringaniye atari bwinshi cyane, imishwi yegera Imbabura, mu gihe hari ubushyuhe bwinshi imishwi igahunga Imbabura. Iyo hari umuyaga imishwi yigira uruhande rumwe, naho haba hari ubushyuhe buringaniye imishwi ikaba imerewe neza yisanzuye.
Muri icyo gihe kandi imishwi itungwa n’ibiryo byabugenewe”aliment demurrage”. Mu cyumweru cya mbere imishwi 50 ijya kuri metero kare imwe 1m2. Nyuama yahoo ugenda wagura ukurikije uko inkoko zikura.Isaso y’inkoko igomba kuba ihagije,ishobora kuba igizwe n’ibarizo cyangwa se ibishishwa by’umuceri.
Uko wafata ibirwana
Inkoko z’inyama zirengeje ibyumweru bine ntiziba zigikeneye gushyushywa kandi zihabwa ibiryo byagenewe icyo kigero”aliment croissance”. Ibyo kuriramo no kunyweramo bigomba kuba bihagije haba ku mishwi cyangwa se ku nkoko nkuru. Haba hakenewe icyo kunyweramo kimwe kijyamo litiro 5 z’amazi ku nkoko 50 z’imishwi. Naho ku nkoko nkuru haba hakenewe icya litiro 10. Hakenerwa nanone icyo kuriramo gifite uburebure bwa metero imwe ku mishwi 50 naho ku nkoko zikuze hakenewe icyo kuriramo kijyamo ibiro 20 by’ibiryo.
Inkoko zigeze igihe cyo kubagwa
Ku nkoko zigeze igihe cyo kubagwa,ni ngombwa kuzibonera isoko vuba,iyo bitabaye ibyo uko umunsi urenzeho niko zirushaho kurya cyane bikaba byatera igihombo ku mworozi. Umworozi agomba gukingiza inkoko ze mu gihe azoroye kuko zishobora kurwara indwra ya Gumboro,coccidiose”umusinziro”n’ibindi. Izi nkingo zikaba zitangwa hakurikijwe ingano n’ikigero cy’inkoko.
umworozi.com
Ese ni gute wakorora inkoko z’inyama?
Shyiraho Igitekerezo!
Subscribe to: Post Comments (Atom)


text:
Mu kiganiro urubuga rw’abaturage n’abayobozi gitegurwa n’Umuryango w’abanyamakuru baharanira amahoro “Paxpress”, cyabereye mu Murenge wa Kivuye, mu Karere ka Burera, tariki ya 26 Mutarama 2017, bagerageje gusogongezwa kuri iryo tegeko, ariko uko baryakiriye byumvikanisha ko abaore n’’abagore ubwabo mu giturage babifata nabi.
Umunyamategeko Hakizimana Esron yabasobanuriye iryo itegeko agira ati “Ubu umugore n’umugabo bose ni abayobozi b’urugo. Nta wa mbere nta wa kabiri. Ni ukuvuga ngo umuyobozi w’urugo ni umugabo n’umugore; bombi bafite inshingano zingana, bafite n’uburenganzira bungana. Umugore agomba guha umugabo ibimutunga mu bushobozi bwe, umugabo nawe akabiha umugore.”
Bamwe bibaza niba kuba umugore ahawe ubuyobozi bw’umuryango bizatuma akora akazi nk’ako abagabo bakoraga nko kurara irondo n’ibindi, bisa n’ibyumvikanisha ko batekereza ko abagore babasimbuye ku buyobozi bw’umuryango.
Sindayigaya Gaston ati “Iryo tegeko ryateganyije ku mikoranire yanjye n’umugore ku buryo nawe azajya ajya kurara irondo nk’uko nanjye ndirara ? Umugore nawe agiye kujya ajya gusaba no gukwa umugabo? Ni ukuvuga ko inshingano z’umugabo mu rugo zigiye no kuba iz’umugore kuko bombi ari abatware?”
Nyaminani Johnson ati “Isake ebyiri iyo ziri mu rugo ntabwo zombi zibikira rimwe; havamo imwe itabika igaharira indi. Nta batware babiri mu rugo rumwe.Umugore ni jye wamushatse si we wanshatse; niyo mpamvu agomba kunyubaha tukuzuzanya.”
Hari n’abagore batumva ibyo kuba abayobozi b’urugo
Uwizeyimana Louise, umugore wo muri uyu murenge, yemeza ko umugabo ari we mutware w’urugo.
Ati “Njye mbona umugore n’umugabo bakwiye kuzuzanya ariko ntibareshya; umugabo niwe uri hejuru umugore akamukurikira. Nta mugore wabaye umutware w’urugo.”
Mukandayisenga Claudine nawe ati “Hari ibyo iri tegeko rivuga mbona tubyubahirije twaba tugiye hejuru y’itegeko ry’Imana. Abantu bagomba kuringanira ariko ntabwo itegeko rizarenga iry’Imana; umugabo ni umugabo naho yaba arwaye amavunja ni umutware mu rugo rwe.”
Ingingo ya 209 y’iri tegeko, ivuga ko abashyingiranywe bafatanya ubuyobozi bw’urugo rwabo harimo kurwitaho kugira ngo rugwize umuco mwiza n’ibirutunga no kurwubaka rugakomera.
Umwe mu bashyingiranywe yiharira iyo nshingano iyo undi adashobora kuyikora. Iyo batabyumvikanyeho byemezwa n’inzego zibifitiye ububasha.
Aha bivuze ko ubuyobozi bw’urugo buhuriweho n’umugabo n’umugore bityo ko ntawabwiharira bitemejwe n’inzego zibifitiye uburenganzira nkuko bisobanurwa mu gace ka kabiri k’iyi ngingo.
Mu kiganiro na IGIHE, Umunyamabanga Nshingwabikorwa w’Umurenge wa Kivuye, Nteziryayo Anastase, yavuze ko nyuma yo kumva imyumvire y’abaturage kuri iri tegeko bahise bashyiraho gahunda y’ubukangurambaga muri buri Kagari, ikaba yaratangiye ku muganda usoza ukwezi kwa Mutarama.
Yagize ati "Ikindi twakoze ni uko itegeko twarisobanuriye abakozi bose bafite aho bahurira n’abaturage ku buryo nibajya bakorana nabo inama ku bintu runaka bazajya bafata iminota runaka bakabasobanurira ibya ririya tegeko."
Yakomeje avuga ko mu gihe cy’amezi atatu ari imbere, bafite icyizere ko abatuye mu Murenge wa Kivuye bazaba bamaze gusobanukirwa neza ibikubiye muri ririya tegeko.
Itegeko rigena abantu n’umuryango ryasohotse mu Igazeti ya leta yo ku wa 12 Nzeri 2016. Ryaje risimbura iryo ku wa 27 Ukwakira 1988.
- Hari n’abagore batemera ko baba abatware b’u rugo bagatsimbarara kuvuga ko abafasha


text:
Abaturage bo mu Murenge wa Shyira mu karere ka Nyabihu n’uwa Matyazo muri Ngororero baratangaza ko iyangirika ry’ikiraro cya Rubagabaga cyabahuzaga ryabadindirije iterambere.
Abaturage kandi bavuga ko kugeza ubu batumva neza niba inzego nkuru zirebwa n’iyubakwa ry’ibikorwaremezo mu Rwanda zibizi bahereye ku kamaro ikiraro cya Rubagabaga cyari kibafitiye.
Aba barasaba inzego bireba kugisana kugira ngo bave mu bwigunge kandi barusheho kunoza ubuhahirane n’ubucuruzi bwabo.
Muhawenimana wo mu Murenge wa Shyira we yagize ati “Rwose sinibaza niba Perezeda azi ukuntu abantu bo muri aka gace babayeho imyaka icumi yose tuvogagira amazi, iterambere ryacu ryaradindiye, azatubabarire adusure iki kibazo agikemure.”
Ikiraro cya Rubagabaga kigaragara nk’irembo rihuza uturere twa Nyabihu, Ngororero, Muhanga ndetse na Gakenke bitandukanywa n’umugezi wa Mukungwa.
Abaturage bavuga ko hashize imyaka 10 icyo kiraro gicitse bikaba byarabagizeho ingaruka.
Muri ako gace hera imyaka itandukanya by’umwihariko ibitoki, imyumbati n’ibisheke byinshi.
Icyo kiraro cya Rubagabaga cyaciwe n’amazi ava mu migezi ya Ramba na Gaseke mu misozi miremire ya Ngororero, bimwe mu byuma byari bicyubatse biracyahari.
Abaturage bavuga ko inzego zirebwa n’iyubakwa ry’ibikorwarememzo ari byo zaheraho zikongera kugisana bakava mu bwigunge.
Aba baturage bavuga ko Rubagabaga hahoze umuhanda wabahuzaga ndetse ukabafasha guhahirana n’utundi turere ku buryo bworoshye (umuhanda wacaga ku kiraro cya Rubagabaga).
Kuri ubu icyo kiraro cyaracitse abaturage bambuka bavogagira mu mazi ngo imvura yaba yabaye nyinshi ingendo zigahagarara kuko amazi aba yabaye menshi cyane kandi afite imbaraga za twara umuntu.
Nsengimana wo mu Murenge wa Matyazo waganiriye n’ikinyamakuru Izuba Rirashe ubwo yari yaje kurema isoko yagaragaje ko iterambere ryabo ryasubiye inyuma cyane bitewe n’iki kiraro.
Umwe mu baturage bakoresha iyi nzira barema isoko yagize ati “Aya mazi ajya atembana abantu iyo wihaye gucamo ntambaraga ufite arakumanura, kuko aherutse gutembana umugore uhetse,umwanawe arapfa.”
Ati “Iyo umuntu aje kurema isoko bisaba kuvogagira amazi cyangwa bakamuheka mu mugongo, iyo amazi yabaye meshi rero nta muntu urema isoko kuko ntiwayacamo yagutwara.”
Ngo isenyuka ry’icyo kiraro cya Rubagabaga ryabateye ubukene n’ubwigunge kuko nta muhanda uhari uhuza abo hakurya n’abo hakuno.
Musenga we yagize ati “Ubu imodoka zacaga kuri iki kiraro zarahagaze ntitukibona abagura imyaka yacu mbese ubuzima bwabaye bubi.”
Umurenge wa Matyazo muri Ngororero ni umwe mu yo abaturage bawo bemeza ko bungukiraga ku buhahirane n’ubucuruzi bwambukaga Rubagabaga.
Ubuyobozi bw’iyo mirenge na bwo bwemeza ko ibyo abaturage bavuga ari ukuri ku buryo inzego zirebwa n’ibikorwaremezo zagisana kuko cyari gifitiye runini uturere twa Nyabihu, Ngororero na Muhanga.
Umunyamabanga Nshingwabikorwa w’Umurenge wa Matyazo, Etienne Habiyakare, na we yavuze ko iki kiraro ari kimwe mu byadindije iterambere ry’aba baturage.
Anavuga ko kuba icyo kiraro cyarahuzaga uturere tune twadikanye byagombye kumvikanisha akamaro kacyo kigakorwa.
Habiyakare yagize ati “Iki kiraro cyatengushye Abanyarwanda muri rusange, inzego nkuru za Leta ni zo zakemura ikibazo zikongera kugisana kuko ari irembo rihuza Intara y’Amajyaruguru, iy’Iburengerazuba ndetse n’iy’Amajyepfo ikabyungukiramo bya hafi binyuze mu karere ka Muhanga byegeranye.”
Ibi kandi bishimangirwa n’ubuyobozi bw’impande zombi yaba Akarere ka Ngororero n’aka Nyabihu bose bavuga ko kiriya kibazo cy’iyangirika ry’ikiraro cya Rubagabaga kibarenze ko ahubwo bacyeguriye Minisiteri y’ibikorwa remezo.


text:
"Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongerwa.Matthew 6:33"
Akenshi usanga abantu bahura n’ikibazo cyo kubyuka batinze, abandi kuva mu buriri bikababera ingorabahizi, ndetse bamwe bikabavira mo gukererwa ku kazi. Ibi bikaba byaba intandaro yo kwirukanwa ku kazi cyangwa intandaro y’ubunebwe, abandi bakabura umwanya wo gusenga no kwiga Ijambo ry’Imana kandi ari ingenzi.
Hano hari ibintu byagufasha buri gihe gutangira umunsi wawe ufite umusabano wuzuye n’Imana.
1. Koresha indirimbo ukunda nk’integuza (Alarm)
Kubafite terefoni, ushobora kuyifashisha ugakoresha indirimbo ukunda cyane igufasha kuzamuka mu mwuka. Ibitekerezo byawe bigatekereza ku bihe byiza waba warigeze kugirana n’Imana, bityo ukayikoresha nk’integuza cyangwa inzogera (Alarm) Igufasha gukangukira igihe. Ushobora no kubikora kuri radio yawe, ugashyira urushinge ku murongo wa radio ukunda kumvaho indirimbo zigufasha gusabana n’Imana.
2. Tangirana umunsi wawe no gusoma Bibiliya.
Yesu aravuga ati “Umuntu ntatungwa n’umutsima gusa ahubwo atungwa n’amagambo yose ava ku Mana.” Kuki tutarya iryo jambo buri munsi? Niba buri gitondo ufata amafunguro, kuki utafata na bibiliya ukayishyira ku meza, mbere cyangwa nyuma y’amafunguro ugasoma igice cya bibiliya? Kuki utashyira muri telephone yawe ikigisho runaka kigufasha guha Imana umwanya muri wowe? Ku masaha yawe ya buri gitondo, ongeraho n’ayo gusoma bibiliya mbere yo kuva mu rugo.
3. Senga buri gihe!
Ntategeko rivugako umuntu agomba gusenga apfukamye, aryamye, ahagaze cyangwa indi nyifato iyo ariyo yose.Ikiba ari ingenzi ni ugusabana n’Imana. Kare mu gitondo, ushobora kwihererana n’Imana buri munsi, Ukayibaza ibyawe uko bihagaze, uko umushyikirano wawe nay o uhagaze muri icyo gitondo. Ukayisaba kuguhishurira ibitangenda neza, ukabikuzaho gusaba imbabazi no kubabarirwa n’Imana.
Nyuma ushobora gukomeza gusengera Imana mu mutima, waba uri gutunganya icyumba cyawe, waba uri kwambara, waba uri mu bwogero, yewe niyo waba uri mu nzira ugenda, ushobora gukomeza uwo murunga w’amasengesho. Bwira Imana ibyawe byose aho uri hose! Ni isoko y’amahoro adashira.
4. Gerageza kumva ibiganiro bikubaka mu buryo bw’umwuka.
Iyo ushaka kumva amakuru agezweho buri munsi, yagenere igihe cyayo. Ushobora kuyumva uri muri bus ujya kukazi, ushobora kuyumva no muyandi masaha, ariko amasaha ya mbere (Ayingenzi yakare) Yagenere ibiganiro biganisha ibitekerezo byawe ku by’Ijuru. Amakuru nayo uyagenere umwanya wayo.
Gerageza uyu mwitozo uzagufasha kongera ibihe byawe byo kubana n’Imana, kandi uzamenya byinshi utari uzi, uko ugenda wiga ijambo ry’Imana unasenga, Imana Izarushaho kuguhishurira byinshi utari wiyiziho.


text:
Kuri uyu wa kabiri ubwo umurambo wa Scolastique Hatangimana wasezerwaga bwa nyuma mu rugo rwa Mukantabana n’umugabo we Florent Baganizi batuye ku Kimironko, Nyirasenge babanaga yavuze ko batunguwe no kumva iby’urupfu rwe, ngo kuko uwo mwana yari afashwe neza muri uyu muryango kuva yabura ababyeyi muri Jenoside yakorewe Abatutsi mu 1994.
Uyu Scolastique Hatangimana yasimbutse mu igorofa rya kane ry’inyubako ya Makuza Peace Plaza ku wa gatanu tariki 06 Nzeri 2019, ahita ajyanwa mu bitaro bya CHUK aho yaguye ku munsi wakurikiyeho tariki ya 07 Nzeri 2019.
Aba babyeyi babaga hafi uyu mukobwa batanze ubuhamya bavuga ko bagerageje gukora uko bashoboye ngo bamufashe akure neza.
Iki gikorwa cy’ubwiyahuzi cyabaye nyuma y’igihe gito uyu mukobwa avuye mu Buhinde aho yigiye amashuri ye ya Kaminuza.
Hatangimana yashyinguwe kuri uyu wa kabiri tariki 10 Nzeri 2019, bikaba byahuriranye n’umunsi mpuzamahanga wo kurwanya kwiyahura.
Nyirasenge witwa Léoncie Mukantabana wamureze afite ukwezi kumwe kuva igihe ababyeyi be bicwaga muri Jenoside yakorewe Abatutsi mu 1994, yavuze ko uyu mwana yamufataga nka Nyina kuko yamenye ubwenge ari we abona umuha uburere bwa kibyeyi kandi akamumenyera ibyo umwana aba akeneye.
Yavuze ko ubwo yashakaga umugabo byavuzwe ko ashatse afite umwana kuko uyu mukobwa yatangiye kumurera akiri mu myaka yakabaye kuba akiri kumwe n’uwamubyaye.
Ashatse umugabo yakomeje kubana n’uyu mukobwa, ngo kandi nta mwiryane wigeze uba mu rugo rwabo ngo bibe bifitanye isano no kwiyambura ubuzima k’uriya mukobwa.
Nyirasenge witwa Mukantabana ati “Natwe twatunguwe n’urupfu rw’uyu mwana. Uyu mwana yanyitaga Mama, icyo navuga ni uko uyu mwana atarerewe mu kigo cy’impfubyi nk’uko byavuzwe mu makuru yatambutse.”
Umugabo wa Mukantabana witwa Baganizi Florent na we avuga ko atigeze ashyiraho agahato uriya mukobwa ahubwo ko yamuhaga ubwisanzure agakora icyo ashaka, gusa ngo mbere y’ijoro rimwe ryo ku munsi yiyahuyeho yamubwiye ko atameze neza.
Musaza w’uyu mukobwa witwa Tuyishime Janvier n’uwari inshuti ya Scolastique witwa Leocadie, bavuga ko baherukaga kuvugana na we ku wa gatanu mu gitondo (ni na wo munsi yiyahuriyeho) gusa ngo yababwiraga ko yumva atameze neza ariko bo ntibamenye ko ari ikibazo cyatuma afata umwanzuro nk’uriya.
Hatangimana Scolastique yadodaga imyenda akanasuka imisatsi, abifatanya no gucuruza inkweto mu nyubako ya City Plaza mu Mujyi wa Kigali.
Dieudonne NSHIMIYIMANA
UMUSEKE.RW


text:
Ifunguro rya nyaryo hari inyongera z’ingenzi cyane biba bitagomba kuburaho bitewe n’impamvu za ngombwa rigira mu kugirango ubuzima bw’umuntu burusheho kuba bwiza kandi bube buzira umuze.
Avoka ni imwe mu mbuto zifitiye umumaro munini uyirya nubwo benshi batabiha agaciro bigenewe bitewe no kutamenya niba wajyaga ubona avoka nk’ibisanzwe ukumva kuba wayirya cyangwa ntuyirye ari kimwe hinduka kuko izi ni zimwe mu mpamvu ziguhamiriza ubwiza bwayo ku ifunguro.
1.Avoka irinda umuvuduko w’amaraso ukabije kuko yo ikungahaye kuri potassium ifasha amaraso gutembera neza mu mubiri.
2.Avoka yo ibasha gusohora imyanda mu mubiri kuko iyo wariye ibiryo birimo karoti na epinari bifatanyiriza hamwe gusohora iyo myanda mu mubiri ugasigara umeze neza cyane.
3.Avoca yifitemo ubushobozi buhambaye bwo kugabanya ububabare mu mubiri nk’igihe unaniwe uvuye muri siporo cyangwa se mu kazi,iyo uriye avoka ufite ububabare biragufasha cyane.
4.Igogora ryorohera cyane umubiri iyo wariye hanyuma ukongeraho avoka kuifunguro ryawe kuko ibiryo bimanuka mu nzira zabyo neza neza kandi vuba cyane kuko 13% bigize avoka aricyo bimara.
5.ku bagore batwite avoka ni ingenzi cyane kuko ifasha umwana uri mu nda gukura neza cyane kuko yifitemo vitamin B6 na potassium.
- Avoka yakurinda kubyibuha cyane: Bitewe n’uko avoka zibitsemo fibre ifasha umuntu kumva ahaze cyane umwanya munini bishobora gutuma utaryagagura buri kanya bityo abantu bafite ibiro byinshi bariye avoka bibatera kutarya cyane bityo bikabafasha kutiyongera ibiro cyane.


text:
Ni kangahe waba warasomye igitabo cyanditswe n’umwana w’imyaka 13? Inkuru ya Nelly isa n’amakabyankuru ariko si yo kuko ku myaka ye, yatoranyijwe mu bana 10 bafite ibitabo by’imigani myiza kurusha abandi mu gihugu. Ubu amaze kwandika ibitabo 3, yabigezeho ashyigikiwe na mama we. Ni Nyampinga yahuye na Nelly atubwira uko yabaye umwanditsi.
Ku myaka 9 ni bwo Nelly yatangiye kwandika, nyuma y’imyaka 4 yitabira amarushanwa ya “Gira Igitabo Aho Uri”, maze igitabo yise “Muhirwe” gitoranywa mu bitabo 10 bya mbere byiza. Iki gitabo kivuga ku buringanire bw’umwana w’umukobwa n’umuhungu. Kirimo inkuru y’umukobwa ushyigikiye uburinganire hagati y’abahungu n’abakobwa akaba yifuza ko n’abandi babusobanukirwa bakabushyigikira.
Nelly yanditse “Mahirwe” ashaka kugaragaza ibyo yemera. Agira ati: “Byamfashije kugaragaza ibindimo kuko nk’iyo ndebye ukuntu kera abakobwa batagiraga uburenganzira bumwe n’abahungu birambabaza.” Ngo umunsi umwe yasomye uko Ndabaga yasimbuye se ku rugamba, agakora ibyakorwaga n’abahungu, maze Nelly ahita atangira kwizera ko ibyo abahungu bakora n’abakobwa babibasha. Yongeyeho ati: “Nkunda kwandika kuko mbona byungura abandi ubumenyi ariko nange ubyandika menya byinshi kurushaho.”
Kuri ubu Nelly afite imyaka 14, afatanya ubwanditsi bwe no kwiga kandi ngo nta mpungenge bitera. Ati: “Kwandika ntibimbuza kwiga kuko nandika muri ‘weekend’ no mu biruhuko.” Kugira ngo abashe kwiga anandike ibitabo bye, mama we amuba hafi amwibutsa uko akoresha neza umwanya we.
Nubwo kwandika bimufasha cyane, ngo hari ibimugora birimo kuba yandika ku muco n’amateka. Ati: “Hari igihe kubona amakuru arenze ayo mfite bingora, ariko sinshika intege kuko mama ampa ibitekerezo”.
Ngo hari n'igihe abura umuntu umushushanyiriza ibyo yanditse, icyo gihe ngo ahita abyishushanyiriza n’ubwo bitaba ari byiza nk’uko aba abishaka.
Ngo kwandika no gusohora ibitabo ntiyari kubyishoboza wenyine. Ati: “Gusohora igitabo binyura mu nzira ndende, ariko mama aransomera akareba amakosa arimo akankosorera noneho igitabo tukagiha abandi bakagikosora ubundi bakagisohora”.
Mama we yahise yungamo ati: “Kumuba hafi ntibyahise biza kuko iyo yambwiraga ko yandika ntabwo nabihaga umwanya kuko numvaga bishobora kumurangaza. Nyuma nabonye ko bituma atekereza vuba, bikamutera amatsiko yo kumenya ibintu.”
Dusoza Nelly yagiriye inama abandi agira ati: “Ni byiza kwegera ababyeyi cyangwa abakurera kuko ntushobora kumenya inzira unyuramo wenyine. Na bo kandi burya bashobora kukongerera ubumenyi n’amakuru ku byo uba ukeneye gukora.”
UKO WAKWANDIKA INKURU
Kurikiza izi ntambwe:
- Shaka insanganyamatsiko. Ishobora kuva mu byo ubona cyangwa uganira n’abandi. Ishobora kandi kuva mu byo utekereza ndetse ushobora kwandika ku byo usanzwe uzi.
- Himba abazavugwa mu nkuru, ubashakire amazina. Batekerezeho bihagije, wibande kuri babiri cyangwa batatu by’umwihariko.
- Tekereza ibintu by’ingenzi bizaba ku bavugwa mu nkuru yawe.
- Andika inkuru hanyuma uyihe inshuti zawe cyangwa abo mu muryango wawe bayisome bakubwire uko babyumva. Ushobora no gusaba inshuti zawe zikandika noneho buri wese agasoma inkuru ya mugenzi we, mugakosorana.
- Shaka umutwe w’inkuru yawe.


text:
Imirenge itatu iki gikorwa kiganjemo cyane ni Gashanda, Kazo na Murama niyo yibasiwe cyane ugereranyije n’ahandi. Ubuso bumaze kugaragara ko bwatwitswe n’abaturage bungana na hegitari 20.5
Umukozi w’Akarere ka Ngoma ushinzwe imicungire y’ibiza, Imanizabayo Edson yabwiye IGIHE ko bimwe mu bituma gutwika imirima ku misozi byiyongera cyane mu baturage bituruka ku bumenyi buke bw’abahinga.
Yagize ati “Abantu bahinga bibwira ko iyo batwitse byongera ifumbire mu butaka cyangwa bakabikora kugira ngo bikize ibyatsi nk’urwiri baba batagishaka mu mirima, baratwika rero ugasanga hari nubwo bakongeje naho batifuzaga.”
Mu mirenge itatu yatwitswe cyane n’abaturage ariyo Gashanda, Kazo na Murama, uyu muyobozi avuga ko mu Murenge wa Kazo ariho hibasiwe cyane kuko hatwitswe hegitari 10.
Ati “ Uteranyije uduce twagiye dushya twavuga ko hahiye hegitari 10 muri uyu murenge, nko mu Kinyonzo ukekwaho gutwika ishyamba yarafashwe ashyikirizwa RIB, Mu kagari ka Gahurire uwahatwitse ntabwo bamumenye ariko byageze no ku ishyamba ryahatewe.”
Yakomeje agira ati “ Mu kagari ka Umukamba bikekwa ko ari abahigi kuko bari biriwe bahazerera n’imbwa, Mu murenge wa Murama ho hahiye kuri hegitari eshanu bikaba bikekwa ko byakozwe n’abahinzi babaga barunze ibiyorero bagiye kubitwika. Naho mu Murenge wa Gashanda naho hahiye hegitari eshanu hagakekwa abahinzi bari mu murima.”
Umuyobozi ushinzwe ibidukikije mu Karere ka Ngoma Mutabaruka Sematarabo yabwiye IGIHE ko ibyo abaturage bakoze bitemewe.
Yasabye abaturage kubireka kuko abazajya bafatwa bazajya babihanirwa.


text:
Twatandukanijwe n’urupfu rw’umwana wacu
Hari ubwo abashakanye bagirana bagirana amakimbirane,aturutse ku bintu bito cyangwa binini ndetse maze bikabaviramo no gusenya urugo iyo umwe atabashije kwihanganira undi,ari nabyo tugiye kumva mu buhamya bw’umubyeyi umwe twaganiriye,mu gahinda kenshi yatewe no kubura imfura ye,maze umugabo akamushinja ko yagize uruhare mu rupfu rw’umwana wabo.
Umurerwa ni umugore umaze amezi 6 atandukanye n’uwo bari barashakanye,nyuma yo gupfusha umwana w’imfura bari barabyaranye.
Umurerwa ati ;’’mu mikurire yanjye nakuze ndi imfubyi mba mu muryango,wanderaga tudafite icyo dupfana kuko sinari nzi ababyeyi banjye nakuze nsanga ndi muri uwo muryango niwo nitaga ababyeyi banjye,ariko maze gukura nkumva abaturanyi bakunda kuvuga ko ngo uwo muryango ari abarozi.
Naje kugera igihe cyo gushyingirwa,nshakana n’umugabo w’umugande tubanza gutura mu Rwanda igihe gito,maze tuza kwimuka yujya gutura iwabo w’umugabo mu gihugu cya Uganda,ariko nawe ayo makuru yuko narerewe mu muryango w’abarozi yari yaramaze kuyamenya,ariko jyewe sinabyemeraga kuko nari ntarabyibonera neza numvaga ko ari urwango rw’abaturanyi babasebya.
twaje kubyarana n’uwo mugabo,maze umwana amaze kugira umwaka musaba ko nazajye kwereka umwana uwo muryango wandeze,abanza kubyanga,ndakomeza ndabimusaba aza kwemera,maze ampa icyumweru kimwe cyo kubasura nkazagaruka,ariko njyenda anyihanangirije ko umwana we nagira ikibazo ntazamugaruka imbere.
Umurerwa avuga ko ngo yaje akabasura agasubira mu rugo nyuma y’icyumweru,maze akigera mu rugo nyuma y’umunsi umwe gusa wa mwana ahita yitaba Imana,maze umugabo ahita amwirukana nta mbabazi.
Mu gahinda kenshi ati ;’’umwana yamaze kwitaba Imana umugabo abwira abantu bari baje gushyingura ko ntakiri umugore we,kandi akaba adashaka no kuzongera kumbona mu maso ye,kuko yavugaga ko namwiciye umwana ngo kandi yari yarambujije kujyayo,anjugunyira imyenda aranyirukana.Mu by’ukuri kubyakira byarananiye mbanza kugira uburwayi bukomeye bw’ihungabana abaturanyi barandwaza,baramunyingingira ngo ambabarire aranga burundu.’’
Nagarutse mu Rwanda nshaka ubuzima,sinasubira muri wa muryango ariko nkakomeza kwinginga umugabo aranga burundu,ndetse ahita ashaka undi mugore nuko nanjye nshaka imibereho ariko nta na rimwe njya nibagirwa agahinda natewe n’urupfu rw’umwana wanjye n’umugabo nakundaga,ndetse numva ntazi igihe nzumva ntuje mu mutima kuko byarananiye kubyibagirwa ndetse nanjye natangiye kumva ko uwo muryango wandeze ari nawo wampekuye kandi numva ntashobora kuwubabarira.’’
Uyu mubyeyi arababaye cyane kubera urupfu rw’umwana we,guhemukirwa n’umuryango yarerewemo ndetse n’umugabo akamujugunya kandi nta ruhare yagize mu kwihekura.
agasaro.com
Ibitekerezo byanyu
-
Ibyo ni ibigeragezo by’iyi si nyine nta kundi. Gusa inama namuha ni ukwibera mu MANA gusa kuko nta wundi uwo ariwe wese washobora kumwomora icyo gikomere kandi kirakomeye pe kuko dukoresheje itegeko ryo gukeka,wakeka ko koko ari uwo muryango yarerewemo wamurogeye umwana. Wa mudamu we rero jya imbere y’IMANA niho honyine ushobora gukirira kuko YESU niwe uruhura abarushye. Uzakomeze unasenge kandi kuko mu gihe gikwiriye utitaye ko yanashatse undi,nawe IMANA izamukoraho akugarure. Kandi koko niba biri mu bushake bw’IMANA uziko uwo mugore ashobora no kumuzana ntibabane neza,ntabyare se,......n’ibindi byinshi bitandukanye bishobora kubatandukanya bigatuma atekereza umugore we basezeranye. Senga gusa nta kindi.
-
Umurerwa ihangane nta kintu kiba ku muntu uyizera yo itabyemeye.iyakire usenge Imana ,wibuke ko Yobu yageragejwe birenze ibyo byawe .Izere ko Imana Ishoborabyose,ni Inyempuhwe,ni Urukundo,ibyo ikora byose ibikorana urukundo.Nibyo koko wabuze umwana ariko kandi Imana izaguha abandi komera rwose.Ariko kandi uwo mugabo ntiyagukundaga niba ahereye ku buzima wakuriyemo tarakubaye hafi kuri icyo gikomere cyo gutakaza umwana "imbuto yawe",niwe wari ufite wo kugufasha muri uwo mubabaro numva urenze,ihangane Dear Imana izaguha abandi bana ,iguhe n’umugabo ugukunda.
uwo ntiyagukundaga mwibagirwe rwose,ntaguhangayikishe,egera Imana Ishoborabyose iguhe amahoro.Dore isezerano Abizera dufite ’’AMAHORO"Yesu asengera abigishwa be mbere yo kugenda yarababwiye ati"Mbasigiye amahoro yanjye..."ayo mahoro ntituyabona kuko ibibazo byashize izere Yesu nawe uzajya uyahorana uzashira umubabaro .
Gira amahoro.


text:
Kuranga
Kenshi ngenda mbisubiramo ko kenshi uko iterambere ry’ ikoranabuhanga riza ridusanga twisanga hari amagambo amenshi tutagirira ubusobanuro mu kinyarwanda. Ariko tuzajya tugenda tugerageza kubishyira mu mvugo yoroshye kugirango murusheho kugira igitekerezo nyamukuru kuri byo.
Uyu munsi turaganira kucyo bita Product review aribyo twakwita mu kinyarwanda “Kuranga”
Ese ubundi kuranga ni iki?
Kuranga ni ukwerekana ikintu ukakivuga ibikigize, uko giteye, ubwiza ,ububi, ingano, ukagaragaza ingaruka nziza cyangwa mbi umuntu yagira agifite ibyo bigakorwa kugirango utari ubizi abimenye hanyuma afate umwanzuro bwa nyuma y’icyo agiye gukora.
Mu kinyarwanda kuko cyera ababyeyi ari bo basabiraga abana babo abageni, ntabwo bajyaga gushaka umukobwa ibunaka wo kwa runaka badafite umuranga. Uyu muranga yari afite inshingano yo kugenzura no kumenya neza imico n’imyitwarire y’umukobwa . Kumenya igihe abyukira, imirimo akunda gukora, uburere bwe, imibanire ye n’abandi n’ibindi. Hanyuma agatanga amakuru iwabo w’umuhungu uko abona umukobwa niba baramutse bamushatse yashobora urugo. Ngirango aha niho havuye umugani ngo “Uwabuze umuranga yaheze mwa nyina“.
Tugarutse kuri nsanganyamatsiko yacu, ngirango noneho birumvikana ko izingiro ry’iki gikorwa ari ugushyira ahagaragara amakuru agendanye n’igicuruzwa cyangwa serivise iyi niyi.
Kubera iki ari ngombwa?
Kuranga ntawakwirengagiza akamaro kabyo kuko twabibonye ko atari ikintu gishya kuko na cyera na kare byahozeho. Nyuma yo kubona inkehwe(ibura) y’amakuru kubintu dukoresha buri munsi, twasanze igihe kigeze ngo ibishoboka tubikorere urubuga rugari aho byakorohera umusomyi kugira amakuru afatika kubintu bitandukanye byaba akarusho akamenya nuko yabona icyo kintu bitamugoye dore ko dufite amahirwe y’ikoranabuhanga riri kudufasha mu ngeri zitandukanye.
Ibirangwa ni ibiki?
Bitewe nukuntu amakuru ari ingenzi mu buzima bwa buri munsi, ikintu cyose dukoresha cyangwa dukenera cyakabaye kigaragarizwa amakuru yerekeranye nacyo. Ariko kugirango byoroshye kumva twabishyira munzego ebyiri z’ingenzi nazo zikaba zifite ibyiciro bitandukanye; ibicuruzwa na serivise.
Mu bicuruzwa harimo ibikoresho by’ikoranabuhanga, imyambaro,..
Muri serivise, uko wakora urubugabitekerezo rwawe(blog) n’ibindi.
Hanyuma,
Rero uko muzarushaho kutwereka ko mwifuza kumenya niko natwe tuzarushako kubashakira amakuru agendanye nibyo mwifuza. Wowe uri gusoma uri umufatanyabikorwa ninayo mpamvu tugusaba ko nibura utagenda udatanze igitekerezo cyawe cy’uko ubona twarushaho kunoza iyi mikorere. Turabizeza ubufatanye n’imikoranire ibereye buri wese.
Niba wifuza nawe kuba watangira igikorwa gisa nibi cyangwa ikindi cyose cyagufasha kugera kunzozi zawe ,wifashishije ikoranabuhanga amarembo arakinguye muri wealthy affiliate kwinjira nta kiguzi.


text:
Iki ni ikibazo abantu benshi bakunda kwibaza ndetse hari n’abavuga ko imyenda ya ‘Made in Rwanda’ ihenda abandi bakayikemanga umwimerere no kuba idakomeye ku rwego rumwe n’ikorerwa hanze y’igihugu. Iyi nkuru irabisobanura mu buryo burambuye.
Mu 2018 nibwo hazamuwe imisoro y’imyambaro ya caguwa mu rwego rwo guteza imbere imyenda ikorerwa mu Rwanda, icyo gihe Minisitiri w’imari n’igenamigambi, yavuze ko imyenda ya caguwa yasoreshwaga amadolari ya America ($) 2,5 ku kilo, ubu izajya isoreshwa $ 4 ku kilo.
Inkweto zasoreshwaga $ 0,4 ku kilo zisora $ 5, aha zikaba zarikubye hafi inshuro 10.
Iki kemezo kandi cyaje gishimangira ibyifuzo by’abahanga imideri bemezaga ko izamuka ry’imisoro y’imyambaro ya caguwa rizabafasha kugurisha no kwigarurira isoko ry’imyambaro imbere mu gihugu.
Kuwa 19 Gicurasi 2018 Umuseke wakoze inkuru ijyanye n’ivanwaho ry’amahooro ku bikoreshwa mu budozi bw’imyenda no munganda zitunganya impu, ibyatangaga amahooro ya 25% ntacyo bizajya bitanga.
Icyo gihe twabajije abahanga imideri icyo baba batekereza kuri iki kemezo mu iterambere ry’imyenda bakora.
Uwitwa Cynthia Rupari yavuze ko iki kemezo kizatuma imyenda ikorerwa imbere mu gihugu icuruzwa ku giciro benshi bakwibonamo.
Yagize ati “Kuba imisoro yari hejuru byatumaga tutagurisha, iyo rero igabanyijwe cyangwa se igakurwaho biradufasha kurangura ibikoresho byinshi ndetse bitandukanye n’ibiri ku isoko imbere mu gihugu.”
Uwitwa Delphine Uwamahoro na we yavuze ko kuba imisoro yavanyweho bizamufasha kongera umubare w’imyambaro yashyiraga hanze buri kwezi, na buri mwaka ndetse ngo bizamufasha guhaza isoko rinini ry’abakenera imyambaro ikorerwa mu Rwanda.
Uwitwa Turahirwa Moses we yagize ati “Tuzabasha gukora imyenda myinshi kuko ibikoresho dukoresha tuzajya tubibona mu buryo bworoshye, ariko kandi cya giciro Abanyarwanda bahoraga bavuga ko kiri hejuru na cyo kizagabanyuka.”
Niba Leta yarongeje imisoro ya caguwa, igakuraho amahooro y’ibikoreshwa mu budozi Abanyarwanda bakeneye iki ngo bambara imyenda ya ‘made in Rwanda’?
Iyo uzengurutse mu muhanda cyangwa n’ahandi hantu hahurira abantu benshi usanga umubare munini w’abari aho biyambariye imyenda yo mu bindi bihugu iyi abenshi bita mangaze (magasin) ariko kandi hari n’abagihitamo kurimba imyenda ya caguwa.
Ni gake cyane uzabona hari uwambaye umwenda wakorewe mu Rwanda, hari n’abavuga ko uburyo iyi myenda ikozwemo iba ifite umwihariko wo kwambarwa umuntu agiye mu birori gusa kuruta uko umuntu yayambara agiye muri gahunda zisanzwe z’umunsi.
Haracyari imbogamizi
Mu kiganiro kirambuye umunyarwenya witwa Nkusi Arthur yagiranye n’Umuseke yavuze ko ubusanzwe akunda kwambara imyenda ya ‘made in Rwanda’ mu rwego rwo kugaragaza ko no mu Rwanda hashobora kuva imyenda myiza.
Gusa nubwo ahitamo kwambara iyi myenda yanagaragaje zimwe mu mbogamizi. Yagize ati “Twambara iyi myenda ariko uburyo bwo kuyitaho burahenze cyane. Byakugora kuyambara udafite uburyo bwo kujya kuyifurisha muri ‘dry cleaner’ kuko iyo ushatse kuyifurira mu rugo iwawe ihita icuya cyangwa igasaza vuba.”
Uwitwa Kamari Onesphore we yagize ati “Mperutse kugura ahantu sandari zikozwe mu ruhu ariko kuko nakundaga kuzambara igihe kinini no kuzihanaguza amazi cyane zahise zisaza kandi mu by’ukuri nari naziguze Frw 20 000, angana no kuba wagura urundi rukweto rwiza ruturutse mu Bushinwa.”
Akomeza agira ati “Abahanga imyenda (designers) bo mu Rwanda barahenda cyane hari uwo nzi ugurisha ipantalon n’ikote [costume] 200, 000Rwf kandi iyo ugiye kugura mu isoko bisanzwe ushobora kubona n’iry’ibihumbi 40 Frw.”
Ibitekerezo by’umunyamakuru kuri iyi ngingo
Nk’Umunyamakuru ukurikirana cyane iby’imyambarire (fashion) umunsi ku wundi, hari ibibazo nagiye mbona bidindiza imyambaro ya ‘made in Rwanda’ ndetse bigatuma abantu benshi batayibonamo.
Igiciro k’iyi myenda kiri hejuru cyane nk’uko bigarukwaho na bamwe kugera nubwo hari aho bagurisha ishati imwe Frw 86 000. Igiciro kitabasha kwigonderwa n’ubonetse wese kereka abifite.
Ubwiza bw’ibitambaro ndabukemanga kuko mu 2017 nigeze kwambara ishati nyihawe n’umuhanzi w’imideri, mbere yo kuyimusubiza narayifuze igihe yumye nsanga yatangiye gucuyuka.
Uburyo iyi myenda idozwemo na byo ni ibyo kwibazwaho.
Kuko abahanga imideri benshi bifuza guhimba udushya mu myenda bahanga hari ubwo bayidoda neza ariko bajya kuyisoza ibizwi nka ‘finishing’ ugasanga bikozwe nabi yenda indodo ziteye nabi, imifuka cyangwa n’utundi tuntu duto duto ku mwenda ugasanga duteye nabi. Bityo bikaba byabuza iyo myenda kugira isoko ryagutse.
Mu baturage naganirije bambwiye ko impamvu batambara iyi myenda ya ‘made in Rwanda’ ari uko iba isa yose.
Ni ukuvuga ngo abenshi mu bahanga imideri bakunze kudoda imyambaro imeze kimwe kandi idozwe mu bitambaro byenda gusa cyangwa rimwe na rimwe bisa.
Ibitambaro bidodwamo iyi myenda ntibikundwa n’Abanyarwanda. Mu bo twaganiriye bavuga ko ibitambaro ari kimwe mu nzitizi zibakumira kwambara iyi myenda kuko ibyinshi biba byoroshye kandi bidafite ubwiza (quality) bwo ku rwego rwo hejuru nk’urw’imyenda ituruka mu Bushinwa, Turukiya no mu bindi bihugu by’i Burayi n’ahandi.
Robert KAYIHURA
UM– USEKE.RW


text:
Umuhesha w’inkiko w’umwuga aramenyesha abantu bose babyifuza ko kuwa mbere taliki 30/9/2019 saa yine za mu gitondo (10h00) na saa sita z’amanywa (12h00) azagurisha bwa mbere muri cyamunara umutungo utimukanwa ugizwe n’inzu wa Nsengiyumva Donat Saleh na Nyirahabineza Djalia uherereye mu Karere ka Rusizi, Umurenge wa Kamembe, Akagali ka Kamashangi, Umudugudu wa Kannyogo.
Cyamunara ikaba izabera aho umutungo uherereye. Niba ukeneye ibindi bisobanuro wasoma itangazo riri hano hasi cyangwa se ugahamagara Me Idrissa Mulindabigwi kuri Tel igedanwa no 0788353677.


text:
A Modern Ururimi language dictionary for young children: 0 to 9 years old. Look up simple Ururimi language words and translate between Ururimi - English, today.
- wowe pro
- you
- wowe pro
- you
- wowe pro
- you
Ururimi Word of the Day: Register free
Latest: Bufaransa Burukinafaso Guan Italiya Kirundi-Kinyarwanda Leta Zunze Ubumwe za Amerika Muhamadi Petero Yohani abaramu or abakwe amahame amaherena amahumane amajyaruguru amajyepfo amashimwe amata amavuta anyu aside bisi bumbe cumi na gatandatu cya cumi na kabiri databukwe einsteinium ferimiyumu frigo genda gihebuje gihoraho gishya gucana gucuruza gucuya guha umugisha igikorwa igipimo or ingano igipupe igisubizo ikiganza ikigo ikinamico ikindi or ibindi ikinini ikinyabutabire cya arisenike ikirere or umwanya ikizenga ikoranabuhanga ikositimu ikuzo imbaraga imbeba imikindo imparage impera z'icyumweru ingano injyana inshinga intwaro inuma ipikipiki iraniyumu irati isukari itumba izindi karoti kubabaza kubika mbuto mvura ndogobe nyabuneka nyamuneka rugo seriyumu titaniyumu tunguru ububiko ubusambanyi ubutare ubwato umubyeyi umudugudu umukondo umunyu umurabyo umuringa umurongo umuryango umusatsi udefirije umutsi umwanya umwuka uninokitiyumu urabeho urukurikirane urukwavu ururimi vanadiyumu zirikoniyumu .
Greetings: ikivugwaho mbabarira meze neza murabeho umeze ute urakoze .


text:
Burya ntimukarebe abantu ngo mubasuzugure ngo ntacyo bashoboye bitewe nuko bameze. Aha ndababwira abantu bamugaye ingingo (amaguru). Buriya barya bantu bamugaye amaguru yaba ukuguru kumwa cyangwa yombi, muzabatinye kungingo yo guswera ni ibintu bahawemo impano cyane gusa nubwo hari ibyo batashobora nko guterura umugore n'izindi positions zo guswera zaba zisaba ├ętat physique ihagije.
Ndavuga ibintu byambayeho kandi numva ngomba gurangira umukobwa wese cyangwa umugore wifuze umusore cyangwa umugabo wo kumuswera akumva ashize ipfa.
Umusore cyangwa umugabo umugaye araguswera ukumva wamuha ibyo utunze byose akabyijyanira. Mfite ubuhamya bw'ibyambayeho ku basore 5 twaryamanye bamugaye, ariko ibyo bankoreye ntaho bihuriye n'iby'abatamugaye twaryamanye. Nubu iyo mpuye numwe muribo ntashobora kunjyendana atasweye kugira ngo ngire amahoro.
Rwose bakobwa namwe bagore mwapfubye nabarangira gushaka abasore cyangwa abagabo bamugaye ubundi bakabanyaza bikamyatiriza namwe ubwo muza mbwira.
Nasaba Bangambiki kuzabampera iyi email yanjye mukazambwira ubuhamwa kubizaba byabanyuze.
Tuzasubira
Email ye ni uwimana1990@yahoo.fr(yanyemereye kuyitangaza, muzamwandikire abahe ibisobanuro bihagije)
Attention: GUHUZA IGITSINA NTABWO ARI SPORT UBIKORA NABI BIKAGURUKA VUBA CYANE!! NAWE URABIZI.


text:
Perezida Kagame avuga ko atumva abayobozi bategera abaturage ngo baganire ku bireba igihugu ari ho haturuka ko haje ubashuka byamworohera kuko ababwira ko ari we ubitayeho.
Yabivuze kuri uyu wa 22 Ukuboza 2018, ubwo yatangizaga ku mugaragari kongere y’Umuryango FPR Inkotanyi, aho yagarutse ku mutekano, imiyoborere, imibanire y’u Rwanda n’amahanga n’ibindi.
Perezida Kagame yavuze ko iterambere ritagerwaho nta mutekano kandi ko uhera ku muturage ari yo mpamvu yo kumwegera.
Yagize ati “Hari aho uzajya mu giturage ugasanga nta bayobozi babona, batanabazi. Ubwo iyo hagize uza, aho yaba aturutse hose akababwira ko ari we ubatekereza kurusha uko abayobozi babo babatekereza, baramwemera kuko ari we baba babonye akababwira ko ari we ubitayeho”.
“Abayobozi ko turi hano, twasobanura gute uko tutegera abaturage dushinzwe ngo tubumve na bo batwumve kuko ari ho umutekano ushingiyeho”.
Perezida Kagame kandi yagarutse ku mibanire y’u Rwanda n’amahanga, aho yavuze ko hari abaturanyi bavangira u Rwanda.
Ati “Mu mateka hari abantu bagiye batuvangira bitewe n’amateka yacu ariko tukagerageza ngo tubane neza ahubwo tukabana neza n’abakure kurusha abo duturanye. Hari abaturanyi babiri bo mu karere batatwifuriza ineza ariko na bo tuzareba uko tubagusha neza”.
Arongera ati “Ibyo ariko ntibikubuza kubaka ubushobozi kugira ngo nibitagenda neza harebwe ikindi cyakorwa”.
Icyakora Perezida Kagame yavuze ko icyifuzo ari uko abantu babana neza, ko ineza ari yo u Rwanda rushyize imbere.


text:
Mu gihe abaturage bo mu karere ka Nyanza bashishikarizwa kwita ku isuku n’isukura ndetse no kubungabunga amazi, hari bamwe batuye mu murenge wa Nyamukungo bavuga ko bahangayikishijwe no kutagira amazi meza kandi uruganda ruyatunga runayakwirakwiza mu mugi wa Nyanza ruri hafi neza y’aho batuye mu kagari kabo.
Ubwo Minisiteri y’ibikorwa remezo yatangizaga gahunda yo gushishikariza abaturage twita ku isuku no kubungabunga amazi meza mu Karere ka Nyanza byabaye kuri uyu wa mbere tariki 18 Werurwe bifatanyije n’abaturage muri iki gikorwa , Mugihe tariki 22 Werurwe aribwo hazihizwa umunsi mpuzamahanga w’amazi , bamwe mubaturage batuye aka karere ka Nyanza bahangayikishijwe no kunywa amazi mabi kandi baturiye uruganda ruyatunganya.
Bamwe mu baturage bavuga ko kutagira amazi meza bituma bajya kuvoma amazi mabi y’ibinamba bityo bikabaviraho ingaruka mbi zirimo nko kurwara indwara zituruka mu gukoresha amazi mabi hakiyongeraho n’urugendo rurerure bakora bajya kuyavoma iyo mu bishanga no mu ibinamba , barasaba ko bafashwa, bagahabwa amazi meza.
Nyirahabimana Uwase Claudine utuye mu kagari ka Mpanga umurenge wa Mukingo akaba anaturiye hafi neza n’uruganda rushinzwe gutunganya no gukwirakwiza amazi meza yagize ati”Nta muturage n’umwe ufite amazi mu rugo iwe kandi ubona duturiye uru ruganda, bitugiraho ingaruka kuko tuvoma amazi mabi kandi tuyaturiye, turifuza ko baduha amazi meza niyo abaturage baba bashoboye kuba bayakurura ngo tuyajyane mu ngo byibura bakadushiriraho robbine tukajya tuyavoma aha kuruganda twishuye ariko tukabona amazi meza.
Mureramanzi Reverien nawe yagize Ati ”Tunywa amazi mazi adafite isuku ugasanga bidutera indwara no mu gihe umuntu aje gushaka inzu yo kubamo agasanga nta mazi ahaba aragupfobya akaguha ayo ashaka atari akwiranye niyo nzu kuko azajya atanga amafara 100 cyangwa 200 kugira ngo bajye kumuzanira amazi.
Umuyobozi w’akarere ka Nyanza Ntazinda Erasme avuga ko hari gahunda nziza bateganya mu gukwirakwiza amazi meza mu duce twose atarageramo muri aka karere, bahereye kuri aba b’Impanga baturiye ahubatse uruganda rutunganya amazi.
Ntazinda Erasme Mayor wa akarere ka Nyanza yagize ati ”Ku bufatanye na WASAC twumvikanye ko uyu mwaka uje abaturage bose bagomba kugezwaho amazi duhereye ku batuye Impanga na Mukingo ahubatse uruganda n’ahandi henshi tuzahagera”.
Muri gahunda ya Minisiteri y’ibikorwa remezo yo gushishikariza abaturage kwita ku isuku no kubungabunga amazi, umuyobozi ukuriye ishami ry’amazi n’isuku n’isukura muri iyi Minisiteri KAYITESI Mariceline avuga ko nubwo hari aho bataragerwa n’amazi ariko hari aho yageze bityo abantu bagomba gufatanyiriza hamwe bakabungabunga n’ayabashije kuboneka kuko ngo naho ataragera biteganyijwe ko mu mwaka wa 2024 azabageraho .
Kayitesi Mariceline yagize ati ”Abaturage barasabwa kubungabunga ibikorwa remezo by’amazi ndetse n’iby’isuku n’isukura ubu twagezeho. Bafite uruhare rwo kutaba ba ntibindeba bakamenyekanisha ahabonetse ibikorwa remezo byaba byangiritse urugero nk’impombo z’amazi zaba zarangiritse”.
Abagera kuri 86% by’abatuye akarere ka Nyanza bamaze kugezwaho n’amazi meza imibare ikaba yatanzwe n’ubuyobozi bwabo, ni mu gihe gahunda ya guverinoma y’imyaka irindwi igaragaza ko mu mwaka wa 2024 abaturage bose mu gihugu bazaba bafite amazi meza hafi yabo.


text:
Agace ka 15
Kagabo araririmbana n'itsinda rya Ni Nyampinga Sakwe bwa nyuma. Kalisiti arabwira abatuye Kabuto uko amaze guhinduka. Naho papa wa Pazo akomeje kubabaza umuryango we. Kabuto imaze kubona impinduka nyinshi. Ese itsinda rya Ni Nyampinga Sakwe rizafata iyihe migambi mishya? Ni abahe baririmbyi bashya tuzumva?
Agace ka 14
Kagabo yumvise inkuru nziza kuri ejo hazaza he. Gigi ari kuvugira inshuti ye Sine. Pazo arimo gukora neza mu ishuri ariko mu rugo papa we amumereye nabi kuko asigaye avugira umuryango wabo. Ese Ndamage azabona amakosa afite?
Agace ka 13
Ibintu biracyakomeye iwabo wa Pazo kandi bizinesi na yo ntabwo irimo gukora neza. Pazo asaba Gigi ko bakongera kurapa mu rwego rwo gukorera andi mafaranga. Gigi na we hari ibyo amaze kumenya ku mibereho ya Sine. Kurikira nawe uziyumvire...
Agace ka 12
Gigi na Manzi bahembwe kandi Gigi yishimiye uko akomeje guhabwa agaciro! Kagabo ahanganye n'itsinda rya Ni Nyampinga Sakwe mu marushanwa. Iwabo wa Pazo ibintu ntabwo bimeze neza.
Agace ka 11
Fiston ni we utoranywa kuririmbana na Sakwe. N'ubwo Kagabo akomeje kwibaza niba aziririmba wenyine cyangwa akaririmbana na Sakwe, bimwe mu bikoresho bye birabura.
Agace ka 10
Pazo na Simbi bishimiye uko imurika ryagenze ndetse bafite n’imigambi yo gukoresha ibihembo neza. Anik na Valentine bagiye gushakisha umuririmbyi mushya wa Sakwe.
Agace ka 09
Abana n’abuzukuru ba Kazungu bageze muri Kabuto, none babaye inkuru! Valentine yamenyanye n’umwe muri bo witwa Fiston ufite impano idasanzwe. Abagize Ni Nyampinga Sakwe bitabiriye imurika Simbi arimo. Kurikira wumve uko baririmbye!
Agace ka 08
Pazo akomeje gufasha mushiki we, gusa aje gusanga hari undi muntu agomba gusaba imbabazi. Ku rundi ruhande Manzi ari gutegura irindi tsinda rishya rizahangana na Sakwe.
Agace ka 07
N'ubwo bikimugoye, Kagabo yafashe umwanzuro hagati yo kuririmba wenyine cyangwa agakorana na bagenzi be mu irushanwa. Pazo yahisemo gufasha mushiki we ndetse anasaba Sakwe ko nabo bashyigikira Simbi mu kumurika imideri. Kazungu we afite umushyitsi utunguranye. Ese ni nde?
Agace ka 06
Gigi na Manzi basanze gukorana kwabo ari byiza kandi ko bashobora no gufasha Kalisiti mu bibazo afite. Kagabo we akomeje kwibaza niba koko agomba kuririmbana na bagenzi be cyangwa akaririmba wenyine, dore ko ari zo nzozi ze.
Agace ka 05
Hari irushanwa ryo kuririmba rigiye kuba muri Kabuto kandi uzatsinda azahabwa igihembo gishimishije. Umwe mu bagize Sakwe arashaka kuzaryitabira wenyine. Uratekereza ko uwo yaba ari inde? Inshuti zikomeje gushyigikira Simbi naho Gigi akomeje kwereka Manzi na Kalisiti ko abakobwa bashoboye gukora ibyo abahungu bakora.
Agace ka 04
Ni umunsi ukomeye kuri Sakwe! Bagiye gusezera umwe mu batangije itsinda ryabo. Naho Gigi yakiriye amakuru meza. Valentine ari gushishikariza Gaju akamaro ko gufata urukingo ku ishuri.
Agace ka 03
Pazo yizeye Kagabo amubwira ibanga. Frank agomba guhanwa kandi nubwo Simbi batari kumwumva neza, musaza we na bagenzi be bamuri hafi. Gigi we yashatse undi mwuga akora ariko yahuye n’imbogamizi.
Agace ka 02
Amanota y’ibizamini yasohotse! Ariko se bose baratsinze? Mutoni arahangayitse cyane kubera ibyo musaza we Frank yakoze. Naho ku kigo cy’urubyiruko bazanye igikoresho gishya cya muzika.
Agace ka 01
Itsinda rya Sakwe rigiye gusezera Ngabire. Kalisiti yagiriwe inama n’inshuti ye. Naho Pazo hari ibyo amaze kumenya kuri Frank, bituma atekereza cyane ku mibanire ye na mushiki we.


text:
Dore uko wakamira umwana amashereka ukayamubikira
Hari impamvu nyinshi zituma umubyeyi abasha kumva ko umwana akwiye gutungwa n’amashereka gusa kuva akivuka kugera ku mezi atandatu, ari nayo mpamvu umubyeyi akwiye gusobanukirwa neza uburyo bwo gukama no gusiga amashereka yatunga umwana mu gihe runaka amara batari kumwe.
Mbere y’uko tuvuga uburyo bwo gukama no kubika amashereka, tubanze turebe impamvu bikenewe.
Amakuru dukesha paji ya facebook ya UNICEF, avuga ko konsa umwana kuva akivuka ari byiza kuko amashereka bita umuhondo akungahaye ku ntungamubiri ari rwo rukingo rw’umwimerere uba uhaye umwana, bikamuha ubudahangarwa bw’ ubuzima, bikamurinda kurwaragurika, bikamufasha kugumana ubushyuhe no guhumeka neza.
Konsa umwana nta kindi umuvangiye habe n’amazi mu mezi atandatu ya mbere, bimurinda indwara zitandukanye harimo impiswi, umusonga, kugwingira n’imirire mibi. Amashereka kandi akungahaye ku ntungamubiri zose harimo n’amazi umwana akeneye mu mezi atandatu ya mbere.
Konsa ntibigirira umumaro umwana gusa kuko birinda n’umubyeyi indwara nyinshi harimo kanseri y’ibere, kanseri y’udusabo tw’intanga, na diabeti kandi birinda no kubyara indahekana.
Ku bw’izi mpamvu zose rero, mu gihe umubyeyi agize impamvu zituma atonsa umwana, ashobora gukama amashereka akayasigira umuntu yizeye akayaha umwana kandi akabikorana isuku.
Amakuru dukesha urubuga rwa internet ‘naitre et grandiri.com’ agaragaza uburyo bwifashishwa mu gukama amashereka.
1. Umubyeyi ashobora gukamisha intoki ze:
Ubu buryo bukoreshwa cyane mu minsi ya mbere ku bw’impamvu runaka. Urugero ni nk’igihe umubyeyi agize impamvu ituma asiga umwana ariko atamara igihe kirekire, cyangwa se agakama kugira ngo aruhuke kubera ko umwana atabasha konka amashereka ngo ayamaremo. Ubu buryo burahendutse ariko buravuna.
2. Uburyo bwo gukoresha akamashini gakoreshwa n’intoki (Tire-lait manuel):
Ubu buryo nabwo bukoreshwa mu gihe umubyeyi adakeneye gukama amashereka menshi, kuko buravuna kandi burarambirana.
3. Gukama ukoresheje akamashini gakoreshwa n’amashanyarazi (Tire-lait électrique)
Ubu buryo nubwo buhenze ariko ntibuvuna, kandi umubyeyi abasha gukama amashereka menshi. Utu tumashini dukoresha amashanyarazi, hari udutuma umubyeyi abasha gukama amabere yombi ingunga imwe. Twose tuboneka muri za pharmacies.
Mu cyumweru cya mbere umwana akivuka, gukama bishobora gutanga amashereka make ariko uko iminsi igenda ihita ni ko na yo agenda yiyongera ku buryo nko mucyumweru cya kabiri umubyeyi ashobora gukama hagati ya 30ml na 90ml inshuro eshatu.
Hari ibyo ukwiriye kwitaho mu gihe ukama amashereka ukoresheje utumashini:
Icya mbere ni uko ugomba gukurikiza amabwiriza agenga imikoreshereze yatwo, aba yaragenwe n’uruganda rwadukoze.
Ikindi ni uko iyo ukama ugerageza kwigana uko umwana yonka (ntutume haza amashereka menshi cyane, cyangwa ngo haze make cyane).
Ni byiza gukama inshuro zingana n’izo umwana yonka ku munsi ni ukuvuga hagati y’inshuro umunani na 12.
Ikindi ngo ni byiza guhitamo igihe kimwe gihoraho cyo gukama amashereka, kuko iyo cya gihe kigeze aza bitagoranye, ndetse bikanatuma yiyongera.
Uko amashereka abikwa n’igihe amara
Amashereka abikwa mu gikoresho cy’ikirahuri cyangwa muri pulasitike ariko ikomeye.
Ashobora kumara amasaha ane atabitswe muri firigo, yamara iminsi umunani abitswe muri frigo, ndetse yamara amezi kuva kuri atandatu kugeza kuri 12 abitswe mu gice cya frigo gikonjesha cyane ku kigero cya barafu (congélateur)
Uburyo bwo kuyashyushya mbere yo kuyaha umwana
Iyo umwana agiye guhabwa amashereka yari abitswe muri frigo, ni ngombwa kubanza kuyakuramo ubukonje. Uko bikorwa rero, utereka cya gikoresho wayabitsemo mu mazi y’akazuyazi. Wirinda kuyashyushya cyane kugira ngo adatakaza intungamubiri zayo.
Amashereka yashyuhijwe iyo umwana atayamaze aramenwa ntasubizwa muri frigo.
Ababyeyi bakamira abana amashereka bibutswa ko bagomba kubikorana isuku, n’ibikoresho bikagirirwa isuku ikwiye ndetse n’abayaha abana na bo bakabikorana isuku kuko bitabaye ibyo byakururira umwana indwara zituruka ku mwanda.


text:
Urwenya rwoherejwe na Damascene:
Tue, 03 Apr 2012 10:30:47 +0200
Umugabo yari umushyitsi mu ijuru, petero intumwa akaba ari we wakoraga akazi ko kumutambagiza amuratira ubwiza bwo mu ijuru. petero amwereka aho imana yicaye, aho abamarayika bateraniye bayiririmbira, n’ahandi hantu heza cyane aho mu ijuru. ngo uruzinduko rugere hagati, umushyitsi yumva arakubwe, niko kubaza petero ati “ese ko mu byo wanyeretse nta musarani nabonye, ino aha iyo umuntu akubwe yihagarika he ?” petero nawe aramusubiza ati “ajya inyuma ya kiriya gicu ubona hakurya hariya, akiherera.” ni uko undi nawe arabikora. haciyeho akandi kanya batembera, wa mushyitsi yumva noneho arashaka kwituma ibikomeye, niko kubwira petero ati “reka nsubire inyuma y’igicu ndumva nkubwe.” umugabo amaze kwituma ibikomeye, sibwo abuze icyo yihanaguza ! niko guhamagara petero ati : ese pete, ko nta mpapuro z’isuku mbona, ino aha mubigenza mute ? maze petero aramusubiza ati “koresha icyo gicu wikinzeho, kirabitunganya.” igihe nyamugabo agize ngo aratangira kwihanagura, yumva urushyi ngo pooo ! abadukira hejuru maze yisanga mu gitanda ! umugore we, arakaye cyane, niko kumubwira ati : “niko di ibi noneho ni ibiki wadukanye ? amambere wanyariye ndakwihorera, ubukurikiyeho uranera nabwo ndihangana ! none utangiye no kwihehesha imisatsi yanjye ? »
Uru rwenya rufite amanota


text:
Rusizi: Ikibazo cy’ubuharike mu kibaya cya Bugarama giteye impungenge
Bamwe mu bagore batuye mu kibaya cya Bugarama by’umwihariko mu Murenge wa Bugarama baravuga ko mu bibazo bibahangayikishije cyane harimo ubuharike bukabije kuko buri gutuma ingo nyinshi zisenyuka.
Nyiramporayonzi Alphonsine ni umwe mu bagezweho n’ingaruka yatewe n’umugabo we wamushakiyeho undi mugore, aho arimo kurera abana batandatu wenyine kuko umugabo we bababyaranye nta na kimwe amufasha kubera ko ubushobozi bwose abonye abufashisha umugore yamuharitse na we bafitanye abana umunani.
Nyiramporayonzi agira ati ”None se yaguharitse wabigenza ute? Urabyakira nyine ukaguma mu rugo ugatuza n’abana. Dore nk’ubu dufitanye abana batandatu ariko ntashobora kumpahira kubera ko ahahira undi mugore yamparitse bafitanye abana umunani.”
Si uyu wenyine ufite iki kibazo kuko guharikwa bisa n’ibimaze kumenyerwa muri uyu murenge. Benshi mu baharikwa ngo banga kwirirwa bajya kubivuga mu buyobozi.
Nyirazaninka Zainabu ati ”Hano mu Bugarama nta mugabo utunga umugore umwe. Iyo mubyaranye imbyaro enye cyangwa eshanu ahita avuga ati ‘uyu ntabwo akiri umugore’ akigira gushaka undi mugore tugasigara duhangayikishijwe n’abana twabyaranye.”
Ku ruhande rw’abagabo, ntibahakana iki kibazo ariko bakagihirikira ku ihame ry’uburinganire bavuga ko ritumvikanye neza mu bagore aho ngo rituma babasuzugura bityo bigatuma abatari bake bananirwa kwihangana bakajya gushaka abandi bagore.
Munyengabe Modeste ati ”Hari ijambo ry’uburinganire ryumviswe nabi ku badamu, wamubwira uti ‘kuki unyuranya n’ibintu twumvikanye mu rugo?’ Ati ‘pima gato wirebere urabizi ko baduhaye uburenganzira’ umugabo utihangana ahita yigendera agaharika.”
Twagerageje gushaka uko imibare y’ubuharike ihagaze muri aka karere, ubuyobozi buvuga ko nta bushakashatsi birakorerwa. Icyakora bamwe mu banyamabanga nshingwabikorwa b’utugari two muri iki kibaya bavuga ko bakira ibibazo byishi bituruka ku buharike aho nko ku mwaka mu kagari ka Pera bakira ibibazo bibarirwa muri 50 by’ubuharike.
Bampire Gervais uyobora Akagari ka Pera ati ”Ku mwaka sinabura kwakira nk’ibibazo 50 bishingiye ku buharike, umugore akaza ati yarantaye ,ntahahira abana,... ni ikibazo kitoroshye.”
Nsigaye Emmanuel, umuyobozi w’Akarere ka Rusizi wungirije ushinzwe imibereho myiza y’abaturage avuga ko hari uburyo burimo gukoreshwa kugira ngo babone umuti urambye w’iki kibazo.
Yagize ati “Niba umugabo abengutse umukobwa akumva agomba kumuharika mu rugo agasenya urwari rwubatswe ntituzongera kubyemera, turi kubikoranaho n’abayobozi kuva ku rwego rw’umurenge kugeza ku midugudu. Aho bizajya bigaragara bazajya basubizwa aho bavuye bareke gusenya ingo zubatswe.”
Uretse kuba iki kibazo giteza amakimbirane n’imibereho mibi mu miryango, kinatuma n’ubwiyongere bw’abaturage bukomeza kuzamuka cyane.


text:
Menya uburyo kudakora icyo wagombaga gukora vuba byazakuzanira akaga bikakubuza imigisha
Yanditswe na Imanishimwe Dieudonne March 19, 2019
Ijambo “ Procrastination” riri mu rurimi rw’Icyongereza ariko riva ku ijambo ry’lkilatini “Procrastive”, ngerageje kurisobanura mu Kinyarwanda risobanura ko ari ukureka gukora ikintu mu gihe cyacyo ukiteganyiriza kuzagikora ikindi gihe […]
Ijambo “ Procrastination” riri mu rurimi rw’Icyongereza ariko riva ku ijambo ry’lkilatini “Procrastive”, ngerageje kurisobanura mu Kinyarwanda risobanura ko ari ukureka gukora ikintu mu gihe cyacyo ukiteganyiriza kuzagikora ikindi gihe kandi bishobora kugira ingaruka mbi.
Ijambo ry’Imana riboneka mu igitabo cy’umuhanuzi Hagayi igice cya mbere ku murongo wa kabiri ( Hagayi 1:2) haravuga hati “Uwiteka Nyiringabo aravuga ati Ubu bwoko buravuga buti Igihe cyo kongera kubaka inzu y’Uwiteka ntikiragera”
Naho ku murongo wa 6 akavuga ati”Mwabibye byinshi ariko muzasarura bike, murarya ariko ntimuhaga, muranywa ariko ntimushira inyota, murambara ariko ntimushira imbeho, kandi n’ukorera ibihembo abibika mu ruhago rutobotse”. Ku murongo wa 7 nabwo akavuga ati ”NIMWIBUKE IBYO MUKORA“
Kumva ushaka gukora ikintu cyiza usabwa gukora ariko ntugikore maze ukakimurira ku wundi munsi ko ari bibi ahubwo ibibi ni ukudashaka kubikora, ariko muby’ukuri ikinyuranyo cyo Kuhaba ni ugusuzugura.
Iyo Imana cyangwa ubuyobozi bakubwiye ku byerekeye guhindura ibijyanye n’imyitwarire yawe itameze neza cyangwa kwegera mugenzi wawe kugirango murangize ibibazo mufitanye (gusabana imbabazi) mubyo utabashije kumukorera maze ntubiko, uba wangije amahoro wari gukura ku Mana. Ariko icyari kuba cyiza kwari ugushyira mu bikorwa icyo Imana cyangwa abakuyobora yakubwiye muri ako kanya.
Ushobora kubura amahoro nawe ubwawe mu gihe ugiye kuryama kubera ko utakoze icyo wagombye gukora kandi ukizi mu nshingano yawe. Rya jambo natangiriyeho nkubwira “ procrastination” rituma utagira amahoro ubwawe bikagucira urubanza.
Hari igihe nigeze gusanga umugore wanjye yabuze amahoro mu gihe yari avuye ku kazi. Naramwegereye ndamubaza nti “Byakugendekeye gute ko wavaga ku kazi unezerewe none uyu munsi byakugendekeye gute kukazi?” Ansubiza ko nta kibazo yagize ku kazi ahubwo ko yabuze amahoro kubera ko nageze mu rugo umutima ukamucira urubanza kubera ibintu yakagombye kuba yarakoze mu cyumweru cyashize akabisubika none akaba nabwo adashobora kubikora ngo abirangize.
Ushobora kwitegereza mu nzu yawe ugasanga ni akajari, mu gikoni amasahani aruzuye atogeje n’ahandi hose harajagaraye. Mu gutekereza wowe ubwawe mu mutima ugatekereza uti” Rwose ndi umunebwe”. Kandi muri ako kanya ubivuga ugakomeza ukirebera TV, ugakomeza ibiganiro wari urimo n’inshuti yawe cyangwa ugakomeza ibyo wari urimo ntujye gukora ibyo urimo kwigaya ukiyita umunebwe.
Birashoboka ko Imana yigeze kuvugana nawe ku bijyanye n’amadeni ukunda gufata cyangwa imikoreshereze y’amafaranga bitewe n’uko uyakoresha nabi, mukabiganiraho n’uwo mwashakanye maze ukaza kwanzura ko ugiye kubihagarika ariko undi munsi wagera ku gasoko ukitegereza ikintu ukumva uragishatse nk’uko wabigenzaga mbere maze mu mutima ukavuga uti” Reka nkigure umwanzuro nari nafashe wo kubihagarika nzawutangira ikindi gihe”.
Kera nkinywa inzoga hari igihe nafata gahunda yo kugabanya amacupa ya Mitsingi kuko nayikundaga cyane noneho ngafata umwanzuyo wo kunywa amacupa 2 gusa byibura ariko nagera mu kabari narangiza icupa rya kabiri nkumva ko aribwo nari genze aho ngiye gutangira kunywa. Ngahita nsubika iyo gahunda yo kugabanya nkayimurira mu kundi kwezi nzongera guhemberwaho.
Ibihe byinshi dukunze twimura ibyo twagombye gukora tukabishyira ikindi gihe ariko ijambo ry’ Imana riravuga ngo”Iyo uzi gukora ikintu cyiza ntugikore bikuviramo icyaha” Ushobora kumbaza uti “Ni icyaha kujya gukoresha amafaranga menshi?”
Iyo mu mutima wawe uzi ko ikintu atari cyiza kuri wowe maze ugakomeza kurwanya umutimanama wawe uko kuba ari ugusuzugura, ntushobora kubona imigisha kuri ibyo bikorwa. Ijambo ry’Imana rivuga ko ikintu cyose kidaturuka mu byo wizera kiba ari icyaha. Mu yandi magambo mugihe ugiye gukora ikintu wumva ko kitari gikwiriye ntabwo ibyo bintu ntabwo binezeza Imana cyangwa umukoresha wawe kuko bitaba biri mu nzira y’ibyo yifuza.
Abantu benshi tumaze gusobanukirwa ko gukora imyitozo ngororamubiri ari byiza kandi bigira umumaro mu kugira ubuzima bwiza ndetse n’ubuyobozi bukuru by’igihugu bakabikora ahanini bagamije kuberaka urugero, byerekana ko nta muntu n’umwe udakeneye ubuzima bwiza.
Nyuma yaho nawe ugafata umwanzuro wo kubikora. Ukongera ukamenya ko kurya cyane ibiryo mu kajagari ndetse no kunywa ibinyasukari cyane atari byiza maze nabyo ugafata umwanzuro wo kubihindura maze ukabihagarika ariko aho kugira ngo uhite ubikora ahubwo ukabiha igihe ugira uti “Nzatangira kubikora mfite umwanya uhagije, cyangwa nzatangira mu bihe bizaza”. Ibyo ntabwo ari byo Imana iba ishaka, wakagombye kubitangira uwo mwanya.
Birashoboka ko hari umuntu wari ukwiriye kubabarira kuko Imana iri kubigutegeka mu mutima wawe ndetse ukaba wanabuze n’amahoro kubera byo. Ariko ukaba uri gutekereza mu mutima wawe uti ntabwo nabikora ubu kuko bikimbabaza ariko uko ugenda ubyigizayo ni nako ibindi bibazo biturutse muri uko kudatanga imbabazi birushaho kuba byinshi mu rundi ruhande. Ariko uteye intambwe mu kwizera kandi ukagabanya umujinya n’uburakari bizaguhindukira byiza kandi umunezero uzuzura mu ubuzima bwawe.
Ushobora kumbaza uti none Pastor nzabimenya gute ko ari igihe cy’Imana? Mu magambo yoroshye, ni igihe Imana iba iri kuvugana nawe mu mutimanama wawe, ukabura amahoro ku kintu wirengagije gukora maze ukakimurira ku uwundi munsi.
Hagarika kuvuga uti “Imana imbabarire” ahubwo hita ugikora ako kanya kuko icyo Imana iri gushaka ni ugushyira mu ngiro ibyo iri gukuhatira gukora n’ubwo no gusaba imbabazi nabyo ari byiza. Ntukareke gukora ibintu byerekeranye n’ubuzima bwawe, ni ngombwa gufata neza umubiri Imana yaguhaye. Nibyo Imana ishobora kudufata neza kubintu byose ariko Imana nayo ikeneye kubona uruhare rwawe kuko niyo mpamvu yaremye umuntu bitandukanye n’Inyamaswa ikamuha ubwenge.
Ugomba kujya kwa muganga mugihe wumva umubiri wawe utameze neza, nta kumva ko bigomba gusengerwa gusa n’ubwo nabyo ari byiza. Aha ushobora nabwo kumbaza uti koko nawe Pastor wizera Imana kandi unatwigisha ko kwizera Imana ari byiza kandi inakiza?? Nibyo ndizera Imana ko ikiza indwara zose ariko nabwo nizera ko iyo ufashe neza umubiri wawe neza udakenera gukizwa indwara kandi nkabaho ubuzima bwiza kurusha kubaho ndi kujya kwa muganga umubiri wanjye uri kumbabaza cyangwa ndi kujya gusengerwa.
Uyu munsi ndi kuvuga ku ijambo rivuga procrastination risobanura kwimurira ikintu wagombwe gukora ako kanya ukakimurira wundi munsi, Ariko ndagira ngo tubihagarike kuko atari byiza. Birashoboka ko wahagaritse gufata umwanya wo kuba uri kumwe n’ Umuryango wawe kubera ko uvuga ko nta mwanya wabyo ubifitiye ( I am so busy) cyangwa kujya gusura ababyeyi wawe basigaye aho wavukiye ubu ukaba uba mu mujyi cyangwa ukaba ukora igihe cyose.
Ariko wagombye kumenyereza umutimanama wawe n’ ubwenge bwawe ibi bikurikira:
- Gufata umwanya wo kugenda buhoro maze ugafata umwanya wo kunezeranwa n’abana bawe Imana yaguhaye, gufata umunsi umwe wo gukora urugendo rwo kujya gutemberera ababyeyi bawe baba aho wavukiye cyangwa batuye ahatandukanye n’aho utuye.
- Gufata umwanya wo guhamagara zimwe mu nshuti zawe watekerezagaho kandi wakundaga. Aha ntabwo ndi kuvuga gutelefona inshuti utekerezaho kandi ukunda ubu ahubwo ndi kuvuga inshuti wakundaga mbere nyuma ukazireka.
Umubyeyi yari afite umwana nyuma baza kugira icyo batumvikanaho habaho gutandukana ariko nyuma biba ngombwa ko habaho guhuzwa nabo mu miryango yabo ariko umwana akomeza kubika umujinya n’ uburakari yanga gutanga imbabazi no gukomeza imigenderanire myiza n’ umubyeyi we binakomeza kuzana umwuka mubi mu muryango wose. Ariko muri uko guhuzwa, umubyeyi we yabashije kumusaba imbabazi ku byabaye byose. Nyuma gato uwo mubyeyi we aza gupfa. Nyuma yo gupfa k’uwo mubyeyi uwo mwana yatangiye kubaho umutima umucira urubanza ndetse afite n’isoni nyinshi aho aciye hose kuko iyo nkuru yari yaramenyekanye hose.
Nshuti yanjye ubuzima ni bugufi wihagarika cyangwa ngo ureke gutanga imbabazi kubantu bagukoreye ikibi. Reka gutanga impamvu iyo ariyo yose yo kudakora ikintu kiza kuko udashobora guhagarika urupfu kandi burya nta gihe cyiza kibaho cyo gukora icyo Imana yashyize mu mutima wawe. Gufata umwanzuro wo gukora ikintu ushaka gukora ni nonaha.( Do it now). Ntutakaze umwanya wo kuba umuntu mwiza.
Ijambo ry’ Imana riravuga riti Uyu munsi ni uw’ agakiza.
Uyu munsi ni umunsi wo gufata umwanzuro mwiza wo guhinduka mu buzima bwacu. Imana ni Imana yawe iri gukorana nawe mu mutima wawe kuri ibi byigisho. Tangira ukore icyo iri kukubwira kano kanya (right now) iyi niyo nzira yasihemo gukoresha kugirango uhindure ubuzima bwawe.
Birashoboka ko uyu munsi utanezerewe bitewe n’uko utari gukora ibyo uzi ko ari byiza kandi wagombye no gukora. Ukaba uri kugenda ubisubiza inyuma mu gihe Imana nayo iri kugenda ibijyana imbere. Sobanukirwa ko Imana itajya iduhatira kubaho mu munezero ahubwo iduha kwihitiramo ibyo dushaka, ariko igihe cyose wahombye kumva icyo umutimanama wawe ukubwira, ntabwo ndi kukubwira umwuka w’ Imana n’ubwo nawo ariko akazi kawo. Ahubwo ndakubwira nti kuvuga kumva umutimanama wawe ubwawe ukubwira ibyo kuba umuntu mwiza. Ndabizi umwana w’ umuntu arageragezwa igihe cyose kandi aba ashaka kureka gukora ikintu mu gihe cyacyo akumva yagikora mu gihe runaka.
Mu isezerano rya kera nk’uko twatangiye tubisoma mu gitabo cy’ umuhanuzi Hagayi, Imana yavuganye n’ abantu be ku bijyanye no kubaka inzu yayo ariko abantu nabo bakavuga bati” igihe cyabyo ntikiragera, tube turetse tuzayubaka ikindi gihe. Ubu dufite byinshi byo gukora”. Ibyo nibyo natwe dukora muri iki gihe. Ariko Imana ikongera ikavuga iti” Mukwiriye kugenzura inzira zanyu. Niba ukora buri munsi ariko ntubone utera imbere nk’abandi ukeneye kungenzura inzira zawe, iyo wahagaritse gukora icyo wagombye gukora ni kimwe no gushyira mu mifuka yatobotse. Imana idufashe.
Iri jambo muritegurirwa kandi mukarigezwaho na Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika.
Tel: +14128718098
Email: estachenib@yahoo.com
Izindi nkuru wasoma
Leave a Reply
You must be logged in to post a comment.


text:
Minisiteri y’Uburezi (MINEDUC) ifatanyije na Minisiteri y’Ubutegetsi bw’Igihugu n’abandi bafatanyabikorwa bayo bategura Ubukangurambaga bugamije guteza imbere ireme ry’uburezi.
Icyiciro cya gatanu cy’ubu bukangurambaga giteganyijwe gutangira tariki 27 Gicurasi kugera tariki 07 Kamena 2019, bukaba bufite insanganyamatsiko igira iti ′‘’Umwarimu witabira Umurimo, ufite Imyigishirize Inoze, ni Ipfundo ry’Uburezi Bufitite Ireme’’. Ibikorwa by’ubu bukangurambaga bikazagera mu mashuri 900 mu turere twose.
MINEDUC ivuga ko intego y’ubu bukangurambaga ari ukugira inama abayobozi b’ibigo by’amashuri kurushaho gukurikiranira hafi ibikorwa by’imyigire n’imyigishirize mu ishuri, kugira inama abarimu n’abayobozi b’amashuri kudasiba no kudakererwa mu kazi kabo, kugira inama abarimu uburyo bwo gutegura amasomo no kuyigisha bakurikije Integanyanyigisho nshya ishingiye ku bushobozi, kandi bagafata ingamba zo gukumira impamvu zose zatuma abana basiba ishuri, basibira cyangwa bata ishuri.
Ubu bukangurambaga buzarangwa no gusura amashuri, gukora ubugenzuzi mu ishuri ku myigire n’imyigishirize nyuma yaho habeho kujya inama ku bikwiye kunozwa mu kigo cy’ishuri n’inagamba zafatwa.
Ubu bukangurambaga bwitezweho umusaruro ushingiye ku ishyirwa mu bikorwa rinoze ry’integanyanyigisho ishingiye ku bushobozi, uruhare ry’ubuyobozi bw’’ishuri na mwarimu mu myigire n’imyigishirize inoze, ubwitabire no kudakererwa ku murimo kwa mwarimu birushizeho buganisha myigishirize inoze, kunoza ibijyanye n’isuzumabumenyi ku banyeshuri, kuzamura ubwitabire bw’abanyeshuri no kurwanya guta ishuri, kunoza imikoranire y’ikigo n’ababyeyi hagamijwe kuzamura ireme ry’imyigire n’imyigishrize.
Iyi gahunda izitabirwa n’abakozi ba Minisiteri y’Uburezi n’ibigo biyishamikiyeho, abandi bafatanyabikorwa barimo ba Guverineri, Umuyobozi w’Umujyi wa Kigali, abayobozi b’inzego z’ibanze, abashinzwe uburezi mu turere no mu mirenge, ba nyir’mashuri, abahaharariye Komite rusange z’ababyeyi ku mashuri, abayobozi b’amashuri, Inzego za gisirikare na polisi, inkeragutabara ndetse n’abafashamyumvire.


text:
Mu Mujyi wa Muhanga hafi y’inyubako z’ubucuruzi hagaragara umwanda. Abahakorera bavuga ko batazi abahamena imyanda, ngo abayihamena bacunga ko ubuyobozi burangaye bakabikora.
Iyo myanda iri hagati y’Ingo z’abaturage mu Mudugudu wa Rutenga
Ahaboneka umwanda ni mu bipangu by’amabati no hagati mu ngo mu Mujyi wa Muhanga.
Abahatuye babwiye Umuseke ko iyo bukeye basanga huzuye imyanda ku buryo batamenya abayihamennye. Bakavuga ko abakora irondo bakwiye kujya bareba n’abangiza isura y’Umujyi.
Umwe yagize ati: “Uyu mwanda ugaragara cyane mu masaha y’ijoro, abantu benshi batashye. Bishoboka ko bayimena icyo gihe.”
Umuyobozi wungirije ushinzwe imibereho myiza y’abaturage mu Karere ka Muhanga, Mukagatana Fortunee avuga ko nta makuru bari bafite kubera ko mu minsi mike ishize aribwo bayihakuye bihanangiriza abahakorera banabizeza ko bagiye gucunga abayihamena.
Ati: “Hari abatari bumva akamaro ko kugira isuku, niyo mpamvu twatangije ubukangurambaga uyu munsi.”
Guverineri w’Intara y’Amajyepfo, CG. Gasana Emmanuel wifatanyije n’abaturage ba Muhanga mu gikorwa cy’ubukangurambaga bugamije isuku, yasabye ko bayigira umuco, kuko 80% y’indwara zibibasira zituruka ku mwanda.
Ati: “Turifuza ko buri muturage agira isuku kandi atekanye ndetse tukanasaba ko ahantu hose hatangirwa serivisi hanahurira abantu benshi haba isuku.”
Hari ababwiye Umuseke ko kuba nta kimpoteri rusange umujyi wa Muhanga ufite, na byo bishobora gutiza umurindi ikibazo cy’umwanda.
Bakavuga ko Kampani ishinzwe isuku mu mujyi yagombye kugirana amasezerano n’abatuye buri gace kugira ngo imyanda ijye itwarwa kandi imenwe ahantu habugenewe.
Gahogo munsi ya Station ya Essence hafi n’inyubako zikoreramo amabanki


text:
Ku bashakanye, ni byiza ko umugano n’ umugore bahurira ku gikorwa kibanezeza kandi kibafasha kubaka urugo rwabo ku buryo nta cyapfa kuruhungabanya. Ni kenshi ibi bikunze kugorana, cyane nko ku bagabo bakunze kugira ikibazo cyo kurangiza abagore babo bakibakeneye, ni ngombwa ko bamenya kwirinda kurangiza vuba.
Kurangiza vuba kubagabo bituma batakaza ikizere baba bfitemo, naho ku bagore bo akenshi usanga bavugako batahagijwe cyangwa bashimisjijwe n’abagabo babo, yaba ari umugore udashobora kwihangana akaba gushakishiriza ahandi bamushimisha, ariho kenshi na kenshi haturuka gucana inyuma kw’abashakanye.
Ese kurangiza vuba bishobora gtuma usenya urugo?
Akenshi bamwe mu bagabo bamara igihe gito ugereranije n’igiteganyijwe mu gihe batera akabariro. Mu gihe ibi biba inshuro nke ntibyakagombye guhangayikisha umuntu cyangwa kumutera ipfunwe, cyane ko bombi bakagombye gufashanya kugirango iki gikorwa kibashimishe bombi.
Abahanga mu bijyanye n’ ubuzima bw’ imyororeke bemeza ko ibi biterwa n’impamvu z’imiterere y’umuntu (raisons biologiques) ndetse n’impamvu zo mu mutwe (raisons pscychologiques), ari nako bavuga ko kugira ngo iki kibazo gikemuke, ko ari ngombwa kugana muganga, ubujyanama, ndetse no kunoza uburyo iyi mibonano ikorwamo.
Mugabo rero, dore bumwe mu buryo bwagufasha kwirinda kurangiza vuba cyangwa kurangiza mburagihe mu gihe cyo gutera akabariro, umugore wawe agahora akwishimiye ndetse anakwirahira.
twifashishije urubuga rwa Internet Penishealth.com, hari bimwe mubyo umugabo yakora kugira ngo yirinde kurangiza vuba, bigatuma yongera ibyishimo mu gihe cy’imibonano.
Mbere yo gukora imibonano:
- Ikinishe (masturbation) nibura isaha imwe cyangwa abiri mbere yo gukora imibonano. Ibi ngo bizagabanya ubushyuhe bukurimo bityo uruhuke ku buryo umara igihe kinini mu gihe ukora imibonano.
- Banza ukinishe igitsina kugira ngo wongere igihe igitsina kimara gifite umurego. Ikigo cy’ubuvuzi cya Mayo kivuga ko ibi bizatuma imibonano ikorwa neza.
Mu gihe urimo gukora imibonano:
- Kinisha igitsina cyawe ukoresheje intoki cyangwa mu gihe cy’imibonano. Komeza ubikore kugeza ubwo wumva ugeze hafi y’ibyishimo bya nyuma byo kurangiza (orgasm).
- Fata ku mutwe w’igitsina cyawe, ukomeza uhafate kugeza ubwo wumva ubushake bwo kurangiza bugabanutse.
- Nyuma yo kurekura igitsina tuza nibura amasegonda 30. Iki kigo kivuga ko igitsina gishobora kugabanuka mu murego ariko ubushake bwo gukora imibonano bwo buzakomeza.
- Kurikiza ibi byiciro bivuzwe haruguru mu gihe cyose wumva ugiye kugera ku musozo w’imibonano.
Abahanga mu buzima bw’imyororokere bavuga kandi ko ari byiza gukoresha agakingirizo, kandi ngo ko ari byiza gushaka ikintu cyaguhuza mu mutwe mu gihe cy’imibonano kugira ngo nabyo bigufashe kwirinda kurangiza vuba ukumara igihe kirekire.